Kes cecah 6,000, rakyat desak kerajaan laksana ‘total lockdown’

BANGI, 7 Syawal 1442H, Rabu – Bimbang terhadap peningkatan mendadak kes harian COVID-19 hari ini, rata-rata rakyat mendesak kerajaan mengambil tindakan drastik menguatkuasakan ‘total lockdown’ di seluruh negara.

Terdahulu, Kementerian Kesihatan (KKM) melaporkan 6,075 kes jangkitan baharu hari ini, dengan Selangor kekal pada angka tertinggi iaitu 2,251 kes.

Jumlah terbaharu itu adalah yang paling tinggi dilaporkan sejak negara berdepan kes penularan pandemik berkenaan tahun lalu.

Atas sebab itu, lebih 2,000 netizen hari ini ‘menyerang’ laman Facebook Ketua Pengarah Kesihatan, Tan Sri Dr Noor Hisham Abdullah bagi mendesak kerajaan melaksanakan Perintah Kawalan Pergerakan (PKP) yang ketat seperti Mac 2020.

“Total lockdown Datuk. Selagi tak total lockdown, kes semakin meningkat. Takkan kita nak tengok ramai terkorban baru nak total lockdown. Shutdown semua sektor dalam dua minggu,” kata Drag Jempol.

“Lockdown satu Malaysia! Fully lockdown! Buat macam PKPD! Aku peniaga kecil, aku sanggup susah sementara dari hidup macam ini sampai bila-bila. Come on Tan Sri,” tulis Aidil Affandy Shamsul Bharin.

Turut senada dengan yang lain, Alinz Yu berkata, kerajaan perlu menutup semua sektor ekonomi sementara dan hanya memberi ruang kepada sektor penting sahaja.

“Malaysia di ambang kritikal dek kerana kerajaan yang tidak pedulikan kesihatan rakyat,” kata Jai Shah.

“Tan Sri Dr Noor Hisham Abdullah, Selangor tinggi macam itu pun masih tak nak ikut nasihat KKM untuk PKP penuh? Ekonomi masih lagi penting daripada sistem kesihatan yang dah tenat?,” kata Azean Izwani.

Bukan hanya dibanjiri komen desakan untuk dilaksanakan ‘total lockdown’, ruangan Facebook Dr Noor Hisham juga dibanjiri kemarahan rakyat terhadap kerajaan Perikatan Nasional (PN).

Rata-rata mereka marah terhadap sikap kerajaan yang hanya bimbangkan kesan ekonomi berbanding situasi semasa kesihatan rakyat.

“Awal-awal lagi dah minta lockdown, tetapi kerajaan buat apa? Tak habis dengan alasan ekonomi ekonomi ekonomi. Bukannya minta lockdown sebulan, cuma dua atau tiga minggu saja,” tulis Maizatul Mohd Johan.


1,400 tahanan Palestin di penjara Israel rancang mogok lapar

RAMALLAH, 8 Safar 1443H, Rabu – Kira-kira 1,400 rakyat Palestin yang ditahan di beberapa penjara di Israel akan melancarkan mogok lapar sebagai tanda protes dengan keadaan penjara selepas kejadian tahanan meloloskan diri minggu lalu.

Menurut Kelab Tahanan Palestin, ketegangan itu memuncak selepas enam tahanan yang berjaya meloloskan diri menerusi lubang di bawah tanah.

Sejak daripada itu ratusan tahanan dipindahkan ke beberapa penjara lain dan barangan peribadi milik mereka juga dirampas.

Sementara itu, Ketua Pihak Berkuasa Palestin bahagian Penjara, Abu Qadri Abu Bakar berkata, situasi di penjara sangat teruk sehingga memaksa mereka melancarkan mogok lapar berkenaan.

Katanya, 1,380 daripada 4,000 tahanan Palestin akan memulakan mogok lapar itu pada Jumaat ini dan akan disertai lagi beberapa tahanan lain minggu depan.

Beliau menambah pihaknya ada mengadakan rundingan dengan pihak berkuasa dan wakil penjara namun sehingga kini tiada kata putus diberikan pihak Israel.

Palang Merah berkata, Israel telah membuat keputusan untuk membenarkan lawatan ke atas tahanan selepas ditangguhkan minggu lalu. – Agensi


Sejarah orang Melayu di Pulau Pinang sedang dihapuskan?

Oleh Siti Hafidah Abd Ghaffar

BANGI, 21 Rabiulakhir 1443H, Jumaat – Masalah ekonomi dan politik orang Melayu di Pulau Pinang bukan terletak pada dasar ataupun dana dibawa kerajaan Persekutuan, tetapi pada sejarah identiti dan imej Melayu itu sendiri.

Profesor Sejarah Sosial dan Intelektual, Institut Antarabangsa Pemikiran dan Tamadun Islam, (ISTAC-IIUM), Prof Datuk Dr Ahmad Murad Merican mendakwa, berdasarkan pemerhatian beliau, apa yang berlaku di Pulau Pinang adalah penghapusan sejarah.

“Sejarah Melayu dihapuskan. Kalau kita lihat naratif arus perdana Pulau Pinang sejak berpuluh-puluh tahun telah memadam dan meminggirkan penglibatan dan asal-usul orang Melayu. Pertama sekali sejarah arus perdana Pulau Pinang tidak mengakui kewujudan orang Melayu di pulau sebelum 1786.

“Ia memulakan sejarah Pulau Pinang dari tahun 1786. Apa jadi sebelum itu? Sebelum itu telah wujud satu masyarakat, tamadun, sistem undang-undang di Pulau Pinang dan negeri itu di bawah Kedah.

“Ini pun sedang dihapuskan,” dakwanya menerusi program Dimensi di TV Pertiwi bertajuk ‘Pulau Pinang bakal jadi Singapura ke-2?’, malam tadi.

Mengulas lanjut, beliau berkata, dakwaan pihak tertentu bahawa Pulau Pinang bukan sebahagian daripada Kedah adalah sesuatu yang serius.

Ahmad Murad menyifatkan dakwaan itu sebagai gelombang untuk menanam dan menafikan sama sekali kewujudan Melayu di Pulau Pinang.

“Jadi penghapusan identiti ini bermula daripada penghapusan sejarah dalam naratif-naratif Pulau Pinang,” katanya.

Menjawab persoalan kewajaran mengangkat naratif sejarah untuk mengembalikan Pulau Pinang kepada Kedah, beliau berkata, ia boleh dilakukan mengikut Perlembagaan Persekutuan Bahagian II, namun sama ada wajar atau tidak itu persoalan kedua.

“Saya menggesa untuk memulakan satu naratif baru, menyegarkan ia dengan bermula membetulkan sejarah palsu,” katanya.


Polis nafi sebar gambar kecederaan Bella

KUALA LUMPUR, 29 Zulkaedah 1443H, Rabu – Seorang pegawai polis memberitahu Mahkamah Sesyen di sini hari ini bahawa gambar-gambar kecederaan yang dialami remaja perempuan sindrom down berusia 13 tahun dikenali sebagai Bella yang dipaparkan di laman Facebook seorang aktivis wanita, bukan dibocorkan oleh Polis Diraja Malaysia (PDRM).

Juruanalisis Unit Siasatan Audio Video Makmal Forensik PDRM, Insp Mior Samsul Abd Rahman berkata, beliau tidak mengetahui gambar-gambar membabitkan kecederaan remaja itu disebarkan aktivis dikenali sebagai Mona Din di dalam Facebook miliknya pada 12 Ogos 2021 diperoleh daripada sumber mana.

Disoal peguam Asiah Abd Jalil yang mewakili pengasas Rumah Bonda Siti Bainun Ahd Razali bahawa gambar-gambar itu dibocorkan oleh Mona Din bersumberkan daripada telefon bimbit yang ada pada milikan pihak polis, saksi itu menjawab: Itu saya tidak tahu.

Asiah: Saya cadangkan ketika inspektor membuat analisis pada kandungan telefon bimbit dan menyiapkan laporan pada 9 Ogos 2021, telefon bimbit itu berada di tangan pihak polis sepanjang masa, setuju?

Mior Samsul: Ya, sepanjang masa telefon bimbit itu berada di tangan saya.

Saksi pendakwaan ke-10 itu menolak cadangan peguam bahawa ada pegawai lain selain dirinya yang mengendalikan telefon bimbit tersebut dan membocorkan gambar-gambar itu kepada orang awam.

Terdahulu, Mior Samsul berkata, semua barang kes dianalisis mengikut prosedur ditetapkan serta peralatan yang digunakan untuk menganalisis berada dalam keadaan baik.

Mior Samsul dalam pernyataan saksinya sebelum ini berkata pada 22 Julai 2021, beliau menerima permohonan analisis berkaitan kes itu dan menerima barang kes iaitu sebuah telefon bimbit jenama iPhone bersama satu kad sim Maxis yang dihantar oleh Insp Suhaili Mahad.

Menurut Mior Samsul permohonan pegawai penyiasat dalam kes itu adalah untuk menjelaskan gambar kecederaan daripada video bertarikh 24 Jun 2021.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung.- Bernama


Kerajaan pertimbang denda pihak potong barisan vaksin COVID-19

PUTRAJAYA, 17 Rejab 1442H, Isnin – Kerajaan sedang mempertimbangkan denda terhadap pihak yang didapati cuba memotong barisan bagi mendapatkan vaksin COVID-19.

Menteri Kesihatan, Datuk Seri Dr Adham Baba berkata, mengikut undang-undang, terdapat beberapa peruntukan khusus bagi mendakwa seseorang dengan cara mendenda jika mereka menganggu atau menghentikan usaha untuk mengawal dan mencegah penyebaran COVID-19.

“Ini sudah pasti,” katanya pada sidang media bersama Menteri Sains, Teknologi dan Inovasi, Khairy Jamaluddin setelah mempengerusikan Jawatankuasa Khas Jaminan Akses Bekalan Vaksin COVID-19 (JKJV).

Sementara itu, Khairy mengatakan sebuah jawatankuasa khas telah dibentuk untuk menyiasat aduan memotong barisan untuk vaksin yang telah dikhususkan untuk petugas barisan hadapan di bawah fasa pertama program imunisasi nasional.

“Pegawai EXCO negeri, menteri besar dan setiausaha negeri tidak termasuk dalam senarai. Ini termasuk ahli keluarga dan pasangan menteri Kabinet dan penggubal undang-undang.

“Tunggu giliran anda dan jangan sekali-kali cuba mendaftar dan memotong barisan,” katanya.

Beliau menjelaskan kejadian baru-baru ini yang melibatkan beberapa pembantu anggota EXCO negeri yang memotong barisan untuk mendapatkan vaksin kerana kekeliruan.

“Kami telah memutuskan untuk mengeluarkan garis panduan yang jelas yang akan menentukan secara terperinci siapa yang menjadi petugas barisan hadapan dan ini akan dimuat naik ke laman web kami. Isu potong giliran tidak akan timbul lagi dan semua akan diminta untuk mematuhi garis panduan,” katanya.

Dengan garis panduan yang jelas, beliau memaklumkan bahawa petugas di pusat vaksinasi tidak akan tunduk pada tekanan dan akan memastikan bahawa hanya mereka yang layak akan diberi vaksin.

Khairy juga mengatakan bahawa mereka yang ingin membuat aduan boleh berbuat demikian tanpa mendedahkan nama sendiri untuk tujuan melindungi identiti mereka.

“Saya telah menerima beberapa aduan melalui e-mel saya dan secara peribadi akan memeriksanya,” katanya.


Pertikai keahlian MPPK, inilah perangai sebenar DAP: Aminuddin

BANGI, 29 Jamadilakhir 1444H, Ahad – Tindakan P Ramasamy mempersoalkan bilangan anggota bukan Melayu dalam Majlis Penasihat Pendidikan Kebangsaan (MPPK) untuk sesi 2023-2025, jelas menunjukkan perangai sebenar DAP yang suka bermain api perkauman.

Perkara itu pada masa sama menimbulkan rasa hairan kerana parti terbabit sebelum ini kononnya lantang melaungkan slogan ‘Malaysian Malaysia’.

Susulan itu, Timbalan Pengerusi Gerakan Tanah Air (GTA), Aminuddin Yahaya mempersoalkan alasan Timbalan Pengerusi DAP berkenaan yang mempertikai isu terbabit, kononnya demi menjaga kepentingan sekolah vernakukar Cina dan Tamil.

“Wah, istimewa sungguh sekolah vernakular kena ada ‘kuota’ wakil dalam apa jua badan pendidikan kerajaan.

“Dahlah sudah menjadi ‘open secret’ bahawa jawatan Timbalan Menteri Pendidikan sudah turun temurun menjadi ‘Menteri Sekolah Vernakular’. Itu pun tak cukupkah?

“Kalau ikut logik DAP, jika betul dua anggota bukan Melayu itu adalah wakil untuk sekolah vernakular, maka manakah wakil-wakil untuk pendidikan pondok dan tahfiz? Pendidikan TVET dan seni siapa pula jadi wakil?” katanya dalam kenyataan, malam tadi.

Dalam perkembangan sama, bekas Pengerusi PEMBELA itu tertanya-tanya sama ada tindakan melantik wakil sekolah vernakular memerlukan ‘restu’ Dong Zong atau Jiao Zong mahupun pihak itu sendiri, memandangkan mereka pengelola sistem vernakular di negara ini.

“Hakikatnya, saya berpendapat keanggotaan majlis ini seharusnya dilantik mengikut merit dan kewibawaan tokoh masing-masing yang arif dalam pendidikan secara keseluruhannya. Bukan menjadi wakil mana-mana pihak yang tertentu.

“Malah, antara yang dilantik itu mestilah individu-individu yang selari dengan Falsafah Pendidikan Kebangsaan. Sekolah vernakular selarikah?” soalnya lagi.

Sebelum ini, Ramasamy dilaporkan berkata, adalah penting untuk mempunyai wakil untuk bercakap mengenai masa depan sistem pendidikan vernakular yang wujud bersama sistem kebangsaan.

Melainkan menurutnya, menteri berpendapat, sistem pendidikan vernakular tidak mendapat perhatian sekurang-kurangnya buat masa ini.

“Saya hanya tertanya-tanya sama ada dua wakil bukan Melayu ini mencukupi untuk mewakili dan bercakap mengenai sistem pendidikan negara dengan penekanan khusus kepada pendidikan vernakular.

“Sistem pendidikan vernakular mempunyai dua komponen iaitu sekolah Mandarin (Cina) dan sistem sekolah Tamil.

“Saya berharap MPPK tidak mengabaikan peranan sistem pendidikan vernakular di negara ini terutamanya memandangkan tahap enrolmen yang tinggi,” katanya.


Bekalan air di Kuala Lumpur, Gombak masih belum pulih

KUALA LUMPUR, 25 Syaaban 1442H, Rabu – Gangguan bekalan air berjadual di Wilayah Kuala Lumpur dan Gombak yang terganggu berikutan kerja penggantian injap di jajaran paip air mentah dari Empangan Klang Gates, masih dijalankan dan keadaan belum pulih sepenuhnya.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata sehingga pukul 6.00 pagi ini, Air Selangor masih berusaha untuk menstabilkan sistem agihan bekalan air.

“Tempoh masa gangguan dan pemulihan bekalan air di kawasan yang terjejas adalah berbeza bergantung kepada jarak lokasi premis pengguna dan tekanan air pada sistem agihan,” katanya dalam kenyataan di sini hari ini.

Dilaporkan bahawa kerja penggantian injap itu menyebabkan penutupan sementara Loji Rawatan Air Bukit Nanas dan Wangsa Maju (LRA) yang akan mengakibatkan gangguan bekalan air berjadual selama 68 jam.

Status pemulihan bekalan air di kawasan terjejas akan dimaklumkan dari semasa ke semasa melalui semua saluran komunikasi rasmi Air Selangor termasuk laman sesawang www.airselangor.com, aplikasi Air Selangor, Facebook, Instagram dan Twitter, atau hubungi Pusat Perhubungan Air Selangor di talian 15300. – Bernama


Pindaan Perlembagaan UMNO 2022 menggalakkan kediktatoran dalam UMNO

Oleh: Tun Abdul Hamid Mohamad

MAKA Persidangan Agung Khas UMNO pada 15 Mei 2022 pun meluluskan pindaan kepada Perlembagaan UMNO. Mari kita lihat pindaan itu dengan lebih dekat. Fasal 10.16.1 setelah dipinda, berbunyi:

“Majlis Kerja Tertinggi berhak menangguhkan pemilihan di peringkat Majlis Kerja Tertinggi, Bahagian dan Cawangan. Penangguhan ini tidak lebih daripada lapan belas (18) bulan dari tarikh pemilihan yang sepatutnya ia diadakan ATAU tidak lebih daripada enam (6) bulan selepas diadakan sesuatu Pilihan Raya Umum Parlimen (Dewan Rakyat) yang mana terkemudian.”

Untuk memudahkan perbincangan ini, saya hanya merujuk kepada jawatan-jawatan yang disebut dam Fasal 9.3 iaitu:

“Presiden, Timbalan Presiden, tiga orang Naib Presiden dan dua puluh lima orang Ahli Majlis Tertinggi yang dipilih oleh Perhimpunan Agung tiap-tiap 3 tahun sekali.”

Sebelum dipinda, MKT hanya boleh menangguh pemilihan selama 18 bulan, menjadikan hayat jawatan pemegang-pemegang itu 3 tahun + 18 bulan = 4 tahun 6 bulan. Pemilihan mesti diadakan sebelum tamat tempoh 4 tahun 6 bulan itu.

Selepas dipinda, MKT ada dua pilihan: tidak lebih daripada 18 bulan ATAU tidak lebih daripada enam (6) bulan selepas diadakan sesuatu PRU.

Perhatikan perkataan “atau” yang digunakan dalam ayat itu. Ertinya, MKT hanya boleh memilih salah satu daripada dua pilihan yang ada itu.

Jika pada tarikh tamatnya tempoh tiga tahun itu, tempoh lima tahun hayat Parlimen itu juga akan tamat tidak lama lagi dan MKT mahu tempoh mereka memegang jawatan dilanjutkan seberapa lama yang boleh, lebih baik MKT tidak menggunakan klausa kedua. Ini kerana klausa pertama boleh memberikan mereka 18 bulan tambahan, tidak kira PRU diadakan sebelum tamat tempoh 18 bulan atau tidak.

Jika dalam keadaan itu mereka menggunakan klausa kedua, pemilihan mesti dibuat dalam tempoh enam bulan selepas PRU diadakan yang, besar kemungkinan, adalah kurang daripada 18 bulan.

Katakanlah PRU baru sahaja diadakan sebelum tamatnya tempoh tiga tahun itu. Dalam keadaan ini, jika MKT memilih menggunakan klausa pertama, penangguhan hanya selama 18 bulan selepas tarikh tamat tempoh tiga tahun itu.

Sebaliknya, jika ia memilih klausa kedua, sama ada penangguhan akan lebih atau kurang daripada 18 bulan tertakluk kepada bila PRU berikutnya diadakan. Jika ia diadakan di hujung tempoh lima tahun hayat Parlimen, ia boleh jadi hampir 3 tahun + 5 tahun + 6 bulan = 8 tahun 6 bulan.

Kita lihat satu senario lagi, iaitu di mana UMNO adalah parti memerintah dan Presiden UMNO adalah Perdana Menteri. Perdana Menteri dan Menteri-Menteri yang kebanyakannya ahli MKT mahu terus memegang jawatan dalam parti seberapa lama yang boleh tanpa pemilihan baru. MKT boleh menggunakan klausa kedua. Presiden UMNO boleh mengatur bila tarikh pemilihan diadakan tertakluk kepada apa yang diperuntukkan oleh Perlembagaan UMNO. Sebagai Perdana Menteri beliau boleh pula mengatur tarikh PRU dalam tempoh lima tahun hayat Parlimen itu yang boleh memberi tempoh paling panjang baginya dan penyokong-penyokongnya memegang jawatan parti. Ia boleh jadi hampir lapan tahun enam bulan (3 tahun + 5 tahun + 6 bulan = 8 tahun 6 bulan.)

Ertinya, mereka boleh memegang jawatan hampir tiga kali ganda daripada tempoh tiga tahun asal. Akibatnya, akan berkuranglah amalan demokrasi dalam UMNO dan ia akan menjadikan pemimpin-pemimpin UMNO sebagai diktator.

Itukah yang dikehendaki olah Presiden, ahli-ahli MKT, penjawat-penjawat UMNO yang menjadi perwakilan dan mengundi meluluskan pindaan itu? Adakah terdapat di antara mereka yang tidak mengetahui akibatnya? Adakah ahli-ahli biasa memahaminya dan mahukan demikian?

Saya tidak faham apa tujuannya dimasukkan kata-kata “yang mana terkemudian”. Saya tidak nampak bagaimana ia menjadi relevan. MKT hanya boleh memilih satu daripada dua pilihan itu. Jika MKT memilih klausa pertama, pemilihan perlu dibuat sebelum tamat tempoh 18 bulan. Tarikh untuk pemilihan berikutnya diketahui pada masa penangguhan dibuat lagi. Jika MKT memilih klausa kedua, pemilihan perlulah dibuat tidak lewat daripada enam bulan selepas PRU diadakan. Bila? Tidak diketahui sebab tarikh PRU berikutnya belum diketahui.

Biar apa pun, tempoh 18 bulan dan enam bulan selepas PRU berikutnya itu tidak berjalan selari kerana MKT cuma boleh pilih salah satu daripada dua pilihan itu pada sesuatu masa. Dari mana datangnya yang mana terkemudian? Tiga perkataan itu adalah superflous (berlebihan).

Pendaftar perlu meminta penjelasan daripada UMNO apakah tujuannya memasukkan perkataan-perkataan itu. Jika penjelasan yang memuaskan tidak dapat diberi dan Pendaftar hendak meluluskan juga pindaan itu, perkataan-perkataan itu hendaklah dipotong.

Kita tahu bahawa pindaan itu tidak akan berkuatkuasa melainkan setelah ia diluluskan oleh Pendaftar Pertubuhan. Peruntukan undang-undang mengenainya berbunyi begini:

“1. Tiadalah sesuatu pertubuhan berdaftar boleh –

(a) …

(b) meminda aturan-aturannya,

dengan tidak terlebih dahulu mendapat kebenaran Pendaftar…”

Peruntukan ini langsung tidak menyebut apa tujuan mendapat kelulusan itu dan apakah faktor-fakor yang perlu dipertimbangkan sama ada kelulusan hendak diberi atau tidak.

Mengikut laporan akhbar, ditanya oleh wartawan, Ketua Pengarah (Pendaftar) menjelaskan:

“Kami perlu meneliti pindaan itu dari segi istilah dan terma-terma dalam perlembagaan parti itu, selain meneliti proses Mesyuarat Agung Luar Biasa (EGM) termasuk jumlah kehadiran mesyuarat.

…ada banyak perkara perlu diteliti, lebih lagi ini membabitkan terma perundangan berkaitan perlembagaan parti…”

Pejelasan Pendaftar pun hanya sekadar menyebut untuk meneliti terma dan istilah yang digunakan dan prosedur mesyuarat, dalam kata lain, format, bukan isi.

Biar apa pun kita tunggulah keputusan Pendaftar. Tetapi, jika pindaan itu diluluskan sekalipun, ia tidak boleh digunakan untuk menangguh tarikh pemilihan sekali lagi untuk melanjutkan tempoh jawatan penjawat-penjawat pada masa ini. Berbuat demikian bererti menggunakan kedua-dua pilihan itu, lepas satu, satu. Itu tidak dibenarkan oleh pindaan itu.

Saya sarankan UMNO kembali ke pangkal jalan. Tiga tahun sekali pemilihan sudah cukup panjang. Dalam keadaan yang sangat terkecuali, penangguhan tidak lebih dari enam bulan adalah patut dan memadai. Lebih dari itu, apatah lagi seperti pindaan baru ini, ia mengurangkan amalan demokrasi dan menggalakkan kediktatoran dalam parti. Sama ada ia digunakan sedemikian atau tidak bukanlah isunya. Isunya mengapa mengesahkan apa yang sepatutnya menjadi penyalahgunaan kuasa?

20 05 2022


Kaji semula sistem pembelajaran Tingkatan Enam: iGuru

BANGI, 6 Zulhijjah 1444H, Ahad – Presiden Ikatan Guru-Guru Muslim Malaysia (iGuru), Ustaz Mohd Azizee Hasan mencadangkan sistem pembelajaran Tingkatan Enam dikaji semula agar bersesuaian dengan statusnya sebagai pascasekolah.

Perkara ini termasuk peraturan yang dikenakan kepada pelajar, silibus dan sistem pembelajaran, serta menyediakan kolej khas untuk mereka.

Beliau berkata, pelajar Tingkatan Enam wajar diasingkan dengan sistem pendidikan aliran perdana melalui penubuhan kolej-kolej Tingkatan Enam di seluruh negara.

Tambah beliau, sistem pembelajaran Tingkatan Enam juga boleh dilaksanakan selari dengan universiti seperti sistem semester, kaedah pengajaran dan pembelajaran.

Semalam, Perdana Menteri, Datuk Seri Anwar Ibrahim pada Program Temu Anwar Negeri Sembilan di Universiti Sains Islam Malaysia berkata, suasana Tingkatan Enam perlu diubah kerana statusnya sebagai pascasekolah seperti Matrikulasi berikutan sesi persekolahan berakhir pada Tingkatan Lima.

Setiausaha Agung Kesatuan Perkhidmatan Perguruan Kebangsaan Malaysia (NUTP), Fouzi Singon berpendapat kolej khas seperti Tingkatan Enam dapat memusatkan semua pelajar di satu tempat sekali gus memudahkan aspek pengurusan, pembelajaran dan penempatan guru.

Beliau juga menambah, penubuhan kolej seperti ini dapat menarik minat pelajar lepasan Sijil Pelajaran Malaysia (SPM) untuk melanjutkan pelajaran mereka di Tingkatan Enam kerana tidak dikaitkan dengan suasana dan peraturan sekolah.

“Mengambil Kolej Matrikulasi sebagai contoh, ramai pelajar berebut untuk masuk ke kolej itu kerana adanya kolej dan jenama. Jadi kalau Tingkatan Enam ada kolej sendiri ia dapat menarik minat dan juga jenama kepada pelajar lepasan SPM,” katanya.

Sementara itu, Presiden Majlis Eksekutif Pelajar Kolej Tingkatan Enam Forest Heights Seremban, Muhammad Hakim Mohd Syafawi berkata, pelajar Tingkatan Enam tidak perlu lagi dilayan dan diasuh seperti pelajar aliran perdana.

“Ada dalam kalangan pelajar Tingkatan Enam perlu mengikuti peraturan sekolah seperti mengehadkan penggunaan gajet dan peranti komunikasi dan ada yang tidak dibenarkan membawa telefon pintar ke kelas sama seperti pelajar menengah lain.

“Perkara ini tidak seharusnya berlaku kerana Tingkatan Enam itu sendiri sudah bebas daripada peraturan sekolah dan pembelajarannya lebih ke arah futuristik, jadi penggunaan teknologi dalam pembelajaran sangat diperlukan,” katanya.


EU dakwa terkejut Israel lakukan kekerasan berlebihan terhadap rakyat Palestin

BRUSSELS, 9 Ramadan 1443H, Isnin – Kesatuan Eropah (EU) mendakwa terkejut dengan tindakan tentera pendudukan Israel menembak mati seorang wanita Palestin berhampiran bandar Bethlehem yang diduduki.

Dalam satu kenyataan, EU berkata, pihaknya berasa ‘ngeri’ dengan tindakan Israel dan pada masa merakamkan ucapan takziah kepada keluarga mangsa.

“Penggunaan kekerasan yang berlebihan terhadap orang awam yang tidak bersenjata adalah tidak boleh diterima,” tegas kesatuan itu sambil menggesa siasatan segera terhadap pembunuhan berkenaan.

EU turut mendesak supaya pelaku dibawa ke muka pengadilan.

Ahad lalu, tentera pendudukan di pusat pemeriksaan berhampiran perkampungan Husan di barat Bethlehem menembak Ghada Ibrahim Sbatein dari jarak dekat.

Ibu kepada enam anak itu dilaporkan meninggal dunia akibat cedera parah

Rakyat Palestin telah melaporkan peningkatan keganasan oleh peneroka haram Israel dan pegawai keselamatan di Tebing Barat. – Agensi

Pautan terdahulu;


Rejim Israel dera tahanan Palestin hingga hilang ingatan

RAMALLAH, 25 Zulhijjah 1443H, Isnin – Kementerian Luar Negeri dan Ekspatriat mengecam layanan tidak berperikemanusiaan pihak berkuasa haram Israel ke atas tahanan Palestin, Mohammad Obeid.

Penderaan kejam rejim terhadap Mohammad di Perkhidmatan Penjara Israel (IPS) menyebabkan pemuda dari bandar Jenin utara Tebing Barat itu hilang ingatan.

IPS telah membebaskan Mohammad semalam selepas 18 bulan ditahan, namun dia ditinggalkan di tepi jalan berhampiran pusat pemeriksaan di selatan Tebing Barat tanpa dimaklumkan kepada pihak keluarganya.

Apatah lagi, dia ditinggalkan dalam keadaan masalah kesihatan serta mengalami amnesia.

Keluarganya berkata, Mohammad tidak mengenali mereka ketika bertemu dan menegaskan bahawa dia tiada masalah kesihatan ketika ditangkap Israel.

Justeru, mereka percaya bahawa keadaan Mohammad ketika ini berpunca daripada penyeksaan serta penganiayaan dalam tahanan.

Kementerian Luar Negeri Palestin menuduh Israel bukan sahaja menganiaya dan mendera Mohammad ketika dalam tahanan hingga hilang ingatan, bahkan sengaja meninggalkannya di pusat pemeriksaan tentera yang jauh dari kampungnya.

“Tingkah laku jenayah, tidak berperikemanusiaan dan mencerminkan situasi kejam yang dilalui tahanan di penjara, selain membuktikan intipati dasar penjajahan terhadap seluruh rakyat Palestin,” katanya.

Kementerian itu percaya pihak berkuasa Israel bertanggungjawab atas penderaan dan jenayah terhadap Mohammad.

Sehubungan itu, organisasi dan majlis Pertubuhan Bangsa-Bangsa Bersatu (PBB) yang berkaitan khususnya hak asasi manusia digesa mengambil tindakan sewajarnya terhadap dasar penjajahan Israel di Palestin.

Katanya, jenayah itu harus dihadapkan ke mahkamah antarabangsa dan Israel perlu bertanggungjawab atas perbuatan mereka.-  Agensi


Sultan Nazrin perkenan sidang DUN empat hari bermula 25 Ogos

IPOH, 19 Zulkaedah 1442H, Rabu –  Sultan Perak Sultan Nazrin Shah telah memberi perkenan supaya persidangan Dewan Undangan Negeri (DUN) Perak diadakan empat hari bermula 25 Ogos ini, kata Menteri Besar Datuk Saarani Mohamad.

Beliau berkata, Sultan Nazrin juga berkenan untuk berangkat merasmikan istiadat pada hari pertama persidangan mesyuarat itu.

“Semalam saya hadir menghadap Sultan Perak bersama Setiausaha Kerajaan Negeri Datuk Ahmad Suaidi Abdul Rahim dan penasihat undang-undang. Mengikut perancangan awal, persidangan akan diadakan secara fizikal, semua wakil rakyat akan terlibat, manakala ketua jabatan dan pemerhati secara maya.

“Seperti kelaziman, sidang DUN ini juga boleh diikuti di media sosial termasuk Facebook dan YouTube,” katanya dalam sidang media secara maya hari ini.

Sebelum ini dilaporkan beberapa negeri telah mengumumkan untuk mengadakan sidang DUN masing-masing seperti Melaka (pada pertengahan Julai), Negeri Sembilan dan Selangor (Ogos), manakala Pahang selepas darurat tamat selain Terengganu menunggu maklum balas Majlis Keselamatan Negara dan Kementerian Kesihatan Malaysia (KKM). -Bernama


PRN: Polis Kelantan kenal pasti 16 kawasan ‘panas’

KOTA BHARU, 21 Zulhijjah 1444H, Isnin – Polis telah mengenal pasti 16 kawasan Dewan Undangan Negeri (DUN) yang dianggap ‘panas’ pada Pilihan Raya Negeri (PRN) bulan depan.

Ketua Polis Kelantan, Datuk Muhamad Zaki Harun berkata, antara kawasan itu ialah di jajahan Kota Bharu, Machang dan Gua Musang.

“Kawasan-kawasan itu diberi tumpuan berdasarkan kepada saingan sengit calon, penyokong, sejarah kemenangan parti bertanding dan beberapa aspek lain,” katanya.

Beliau berkata demikian kepada pemberita selepas menghadiri majlis Penyampaian Pingat Jasa Pahlawan Negara Tanpa Istiadat dan Penyerahan Sumbangan Katil kepada seorang pesara polis yang mengalami penyakit kronik di Kampung Tanjong Mas, di sini hari ini.

Dalam perkembangan sama, Muhamad Zaki berkata, pihaknya belum menerima permohonan permit daripada mana-mana parti politik untuk mengadakan ceramah umum atau pelancaran jentera parti.

“Sekarang ini terdapat program berbentuk politik (pelancaran jentera parti) tetapi bukan ceramah umum.

“Mereka memberi penerangan kepada ahli dan jentera parti, jika tidak timbul apa-apa masalah ia tidak menjadi isu,” katanya. – Bernama


Lagi kes pemandu lawan arus, kali ini babit 4 kenderaan

BUKIT MERTAJAM, 3 Rejab 1442H, Isnin – Tindakan seorang wanita yang memandu kereta jenis Honda Civic secara melawan arus menyebabkan berlaku kemalangan dengan tiga kenderaan lain di susur Jalan Perusahaan Perai, di sini, semalam.

Dalam kejadian pada jam 6.30 petang itu, semua mangsa terbabit dalam kemalangan berkenaan termasuk pemandu wanita itu cedera dan dikejarkan ke Hospital Seberang Jaya (HSJ) untuk rawatan lanjut.

Ketua Polis Daerah Seberang Perai Tengah, Asisten Komisioner Shafee Abd Samad berkata, polis dimaklumkan kejadian itu membabitkan tiga pemandu kereta dan seorang penunggang motosikal.

Katanya, pekerja swasta berusia 31 tahun itu dikatakan memandu melawan arus dipercayai untuk masuk ke lebuh raya.

“Akibat tindakannya itu, kereta yang dipandunya telah berlanggar dengan Perodua Myvi dan Proton Exora serta sebuah motosikal yang datang dari arah hadapan.

“Bagaimanapun mangsa yang terlibat hanya cedera dan kesemua mereka dihantar ke Hospital Seberang Jaya untuk menerima rawatan,” katanya seperti dilapor media tempatan, hari ini.

Beliau berkata, siasatan lanjut kes itu dijalankan mengikut Seksyen 42 Akta Pengangkutan Jalan 1987.

Difahamkan, insiden itu menjadikan tiga kejadian kenderaan melawan arus dilaporkan berlaku di Pulau Pinang dalam tempoh tidak sampai sebulan.

Pada Jumaat lalu, media melaporkan seorang lelaki dirakam menunggang motosikal disyaki curi secara melawan arus di Lebuhraya Butterworth Kulim (BKE).

Dua minggu sebelum itu, terdapat kejadian sebuah kereta melawan arus kerana cuba mengelak melalui sekatan jalan raya berhampiran Kilometer 2.5 Lebuhraya Lingkaran Luar (LLB) dekat Perai.


Polis terima dua laporan kru filem ‘Mentega Terbang’ diugut

KUALA LUMPUR, 24 Syaaban 1444H, Jumaat – Polis menerima dua laporan berkaitan kes jenayah khianat harta benda dan ugutan jenayah daripada dua kru penerbitan filem ‘Mentega Terbang’ semalam.

Ketua Polis Selangor, Datuk Hussein Omar Khan berkata, seorang daripada kru itu membuat laporan di Ibu Pejabat Polis Daerah (IPD) Ampang selepas keretanya jenis Proton Saga disimbah cat serta menjumpai helaian kertas nota tulisan berunsur ugutan jenayah terhadap nyawanya di tempat letak kereta di Taman Dagang Jaya, Ampang, di sini pada 6.30 pagi.

Hussein dalam kenyataan hari ini berkata, seorang lagi kru filem berkenaan membuat laporan polis di IPD Kajang pada 7 pagi selepas pengadu mendakwa kenderaannya telah dibaling dengan plastik lutsinar berisi cecair cat pada 3.15 pagi.

“Turut ditemukan satu sampul surat warna putih yang ditulis perkataan-perkataan berunsur ugutan jenayah terhadap nyawa pengadu,” katanya.

Menurut Hussein, mangsa juga turut menerima mesej melalui telefon yang berunsur ugutan jenayah terhadap diri dan keluarganya.

Hussein berkata, susulan dua laporan itu, Bahagian Siasatan Jenayah IPD Ampang Jaya dan IPD Kajang telah membuka kertas siasatan di bawah Seksyen 507/427 Kanun Keseksaan kerana melakukan khianat dan ugutan jenayah.

“Orang ramai dinasihatkan supaya tidak membuat sebarang spekulasi yang boleh menjejaskan keharmonian dan keamanan negara. Polis mengambil serius kejadian ini dan akan menyiasat sehingga mereka yang terlibat ditahan dan dibawa ke muka pengadilan,” katanya.

Beliau meminta orang ramai yang mempunyai sebarang maklumat lanjut berhubung dengan kedua-dua kejadian itu agar tampil membantu pihak polis.

“Mereka boleh menghubungi mana-mana balai polis terdekat atau berhubung terus dengan Pegawai Penyiasat kes ini iaitu Insp Mu’az Mazlan menerusi talian 017-9788804 IPD Kajang dan Insp Alif 018-9834211 IPD Ampang bagi membantu siasatan,” katanya.

Pada Rabu lepas, polis selesai mengambil keterangan penerbit dan enam pelakon berhubung kes filem berkenaan.

Filem ‘Mentega Terbang’ yang disiarkan secara percuma di platform penstriman digital, mendapat bantahan umat Islam di negara ini kerana didakwa mengandungi unsur-unsur pluralisme agama yang boleh menjejaskan akidah.-  Bernama


Kawal harga barang, bukan suruh rakyat kurang makan ayam

BANGI, 1 Jamadilakhir 1444H, Ahad – Menteri Ekonomi, Rafizi Ramli dilihat gagal mengemukakan faktor sebenar kenaikan harga barang makanan, kata Ketua Penerangan PAS, Khairil Nizam Khirudin.

Beliau berkata, tiada penjelasan terperinci daripada menteri itu sama ada berkaku ketiadaan bekalan, kenaikan kos atau peningkatan permintaan.

Malah, sidang media Rafizi pada Jumaat lalu juga tidak ada solusi baharu dan konkrit mengenai kenaikan harga barang makanan, demikian kata Khairil.

Rafizi juga, tegasnya, tidak menyentuh secara keseluruhan langkah-langkah drastik mengurangkan konsistensi kadar inflasi subsektor makanan dan minuman bukan alkohol (7.3 peratus: November 2022) yang menjadi bahagian besar atau 30 peratus daripada perbelanjaan isi rumah.

“Harga barang makanan tidak rasional dan memerlukan intervensi serta penguatkuasaan lebih kuat oleh kerajaan. Bukan hanya menyuruh rakyat kurang makan ayam!

“Mekanisme subsidi bersasar telah disebut oleh Perdana Menteri pada hari pertama pentadbirannya tetapi masih belum dilaksanakan. Rafizi hanya mengulang perkara yang sama,” katanya dalam kenyataan, hari ini.

Mengulas mengenai isu kenaikan harga telur dan ayam, Ahli Parlimen Jerantut itu tidak menolak kemungkinan ia disebabkan oleh pihak penternak yang mengalami masalah kenaikan kos pengeluaran dan aliran modal selain monopoli dan manipulasi bekalan.

Menurutnya, perkara ini bagaimanapun tidak disentuh dengan terperinci dalam kenyataan kelmarin.

“Langkah mengimport telur tidak menyelesaikan masalah tuntas.

“Menurut Pengarah Urusan Mydin, harga telur import gred C 50 sen sebiji lebih mahal daripada telur gred A tempatan 45 sen sebiji.

“Malah, ia melangkaui harga siling ditetapkan kerajaan. Isu bekalan telur mungkin selesai tetapi masalah utama kenaikan harga yang ditanggung rakyat dan menangani isu monopoli tetap tidak terjawab!” katanya.


KPKT rujuk dasar perumahan mampu milik Singapura sebagai contoh

BANGI, 1 Rejab 1444H, Isnin – Dasar Perumahan Negara sedia ada akan dikaji semula berdasarkan rangkuman intisari dasar Madani supaya dapat diterjemahkan kepada nilai kesejahteraan dan keseimbangan untuk semua kumpulan rakyat Malaysia.

Melalui pembangunan dasar perumahan baharu dan perancangan yang lebih teratur, Kementerian Pembangunan Kerajaan Tempatan (KPKT) percaya sasaran untuk penyediaan 500,000 rumah mampu milik menjelang 2025 akan berjaya menerusi kerjasama semua agensi perumahan di peringkat Persekutuan, negeri serta pemaju swasta.

Kementerian itu menyatakan kesediaan mengkaji inisiatif sedia ada, mencari peluang insentif baharu dan memudahcarakan semua bentuk prosedur dalam kelulusan pemajuan perumahan.

Katanya, ia supaya dapat memberi ruang kepada pemaju swasta bergiat aktif untuk menyediakan rumah mampu milik yang berkualiti serta selesa untuk rakyat.

“KPKT sedang mengkaji dasar perumahan negara bagi melihat sektor perumahan secara menyeluruh khususnya dalam meningkatkan pelaksanaan rumah mampu milik dan penyediaan perumahan awam.

“Justeru, KPKT akan melihat beberapa contoh dasar perumahan negara-negara lain termasuk negara jiran seperti Singapura terutamanya dalam perumahan awam dan mampu milik berdasarkan kejayaan Singapura dalam penyediaan perumahan awam/sosial untuk 80 peratus rakyat Singapura yang layak dan memerlukan tanpa mengira bangsa,” katanya dalam kenyataan, hari ini.

Kementerian itu berkata, ini membolehkan Dasar Perumahan Negara yang baharu kelak mengambil kira keperluan rakyat mengikut acuan budaya, adat resam, agama dan berbilang kaum di Malaysia.

“Mengambil kira aspek pengurusan perumahan mampu milik Singapura, KPKT bercadang untuk mengadakan sesi perkongsian ilmu bersama pakar perumahan daripada negara tersebut bagi mengukuhkan strategi pembangunan perumahan negara berpaksikan kerangka dasar madani yang menerapkan nilai kemampanan, kesejahteraan, daya cipta, hormat, keyakinan dan ihsan,” katanya.


Gaza eksport 44 tan minyak zaitun ke Arab Saudi, UAE

GAZA, 12 Rabiulakhir 1442H, Sabtu – Buat pertama kali, Palestin akan mengeksport minyak zaitun dari wilayah terkepung ke Arab Saudi dan Emiriah Arab Bersatu (UAE).

Perkara itu diumumkan Kementerian Pertanian Palestin di Gaza dalam satu sidang media, semalam.

Jurucakap kementerian, Adham Al-Basyouni berkata, 44 tan minyak zaitun dieksport ke negara-negara Arab setelah mencapai kemampuannya.

Katanya, pihak kementerian berusaha untuk mengeksport lebihan minyak zaitun Gaza sebagai sebahagian daripada sokongan kepada petani.

Pedagang makanan dan pertanian dari Gaza, Hamdi Al-Jerjawi mendedahkan bahawa minyak itu dieksport ke Arab Saudi dan UAE.

Memuji langkah itu, Al-Jerjawi berkata, ia secara tidak langsung akan membantu golongan petani di Gaza untuk meningkatkan kemampuan mereka.

Difahamkan, terdapat 33,400 zon kebun zaitun di Gaza yang menghasilkan 23,250 tan minyak setiap tahun. – Agensi


Orang ramai diajak sokong petisyen tukar nama Bukit St Paul

BANGI, 28 Zulkaedah 1441H, Isnin – Tidak sampai 24 jam dilancarkan, petisyen atas talian bagi menyokong Bukit St Paul ditukar kepada Bukit Melaka sudah mendapat lebih 1,000 tandatangan.

Setakat jam 5 petang ini, petisyen yang dilancarkan gerakan Islam, Ikatan Muslimin Malaysia (ISMA) dan Pertubuhan-Pertubuhan Pembela Islam (PEMBELA) cawangan Melaka itu sudah mengumpulkan 1,020 tandatangan di laman web change.org.

Ketua Perhubungan Negeri ISMA Melaka, Ustaz Mohd Khoushaini Mohd Naim berkata, tindakan parti berasaskan kaum, MCA membantah cadangan Perbadanan Muzium Melaka (PERZIM) menukar nama bukit itu, adalah provokatif dan tidak menghormati sejarah serta identiti negara.

“Apakah MCA lebih suka mempertahankan nilai penjajah berbanding sejarah asal? Apa yang MCA nak takut sangat dengan identiti empayar Melayu Melaka?

“Bukankah itu adalah identiti asal dan jati diri negara ini?,” katanya.

Sebelum ini, PERZIM bercadang menukar nama Bukit St Paul kepada nama lamanya, Bukit Melaka bagi mengembalikan nilai sejarah bukit berkenaan pada awalnya milik kerajaan Kesultanan Melayu Melaka.

Bagaimanapun, cadangan itu mendapat tentangan MCA Kota Melaka dengan mendakwa tindakan mengubah nama ikon sejarah itu sebagai tidak masuk akal.

Naib Pengerusinya, Datuk Ronald Gan berkata, Bukit St Paul harus kekal seperti ini yang telah diketahui selama ini.

Hairan dengan kenyataan Ronald Gan, Mohd Khoushaini berkata, majoriti rakyat Melaka yang sayangkan identiti negara menyokong penuh cadangan PERZIM itu.

Beliau berkata, sejarah bukit itu adalah lokasi asal Kompleks Istana Kesultanan Melayu Melaka setinggi tujuh tingkat dan Masjid Agung Melaka termasyhur, yang telah dihancurkan oleh penjajag Portugis pada 1511.

“Jika diberi peluang dan cadangan, kita pasti akan tukar semua nama agar melambangkan identiti asal negara ini.

“Namun, jika MCA tidak suka, adakah mereka layak diberi peluang pada PRU15 akan datang? Sudah ternyata belang sebenar mereka,” katanya.

Justeru, beliau menggesa kerajaan negeri Melaka supaya meluluskan cadangan berkenaan, bagi membuktikan Perikatan Nasional (PN) mampu menjaga identiti serta jati diri negara.


Polis siasat video pergaduhan remaja semasa perlawanan bola sepak

SHAH ALAM, 23 Syaaban 1443H, Sabtu – Polis Shah Alam sedang menyiasat berkenaan satu video pergaduhan sekumpulan remaja ketika perlawanan bola sepak pada Selasa lepas, yang tular di media sosial.

Ketua Polis Daerah Shah Alam ACP Baharudin Mat Taib berkata video tular berdurasi 32 saat di laman Facebook dimuat naik seorang pemilik akaun yang memaparkan pergaduhan antara remaja itu, kini disiasat di bawah Seksyen 233 Akta Komunikasi dan Multimedia 1998.

“Siasatan awal mendapati kejadian berlaku pada 22 Mac, lebih kurang pukul 11 malam semasa berlangsung perlawanan akhir Liga Saujana Putra antara Bandar Putra 2 FC dan Copy Ori FC di Kompleks Akademi Bola Sepak Merah Kuning, U10 Bukit Cherakah,” katanya dalam satu kenyataan.

Menurut Baharudin mana-mana individu dinasihatkan untuk tidak membuat sebarang spekulasi berhubung video yang viral itu. – Bernama


MetMalaysia keluarkan nasihat Taufan Saudel

KUALA LUMPUR, 6 Rabiulawal 1442H, Jumaat – Taufan Saudel kini berada kira-kira 622 kilometer (km) ke barat laut Manila, Filipina dan sedang bergerak dengan kelajuan maksimum 130km sejam.

Selaras dengan itu Jabatan Meteorologi Malaysia (MetMalaysia) mengeluarkan notis Nasihat Taufan kerana pergerakan taufan itu dijangka menyebabkan angin kencang di kawasan perairan Sabah.

Berdasarkan pencerapan 11 malam tadi, MetMalaysia menyatakan jarak taufan itu kira-kira 1,164 km ke barat laut Kudat, Sabah. – Bernama


Permohonan baharu GKP 4.0 dibuka mulai 15 Julai

KUALA LUMPUR, 5 Zulhijjah 1442H, Khamis – Tempoh pendaftaran bagi permohonan baharu Geran Khas Prihatin (GKP) 4.0 akan dibuka mulai 15 hingga 31 Julai, 2021 secara dalam talian, kata Menteri Kewangan Tengku Datuk Seri Zafrul Tengku Abdul Aziz.

Beliau berkata menerusi proses pendaftaran baharu ini, sebahagian kalangan perusahaan kecil dan sederhana (PKS) mikro yang berstatus tidak lulus dan belum menerima GKP masih diberi ruang supaya mengemukakan permohonan untuk dibuat verifikasi semula.

“PKS mikro yang layak untuk GKP 4.0 adalah perniagaan yang menepati kriteria PKS mikro dan juga berdaftar dengan Suruhanjaya Syarikat Malaysia, pihak berkuasa tempatan atau Lembaga Hasil Dalam Negeri setakat 30 Jun, 2021,” katanya dalam kenyataan pada Khamis.

Beliau berkata bayaran daripada peruntukan GKP 4.0 berjumlah RM1 bilion itu akan dibuat pada September 2021 iaitu sebanyak RM500 dan November 2021 berjumlah RM500 melibatkan penerima GKP sedia ada dan juga pemohon yang baharu diluluskan.

Tengku Zafrul berkata penerima GKP sedia ada tidak perlu membuat sebarang permohonan.

“Secara keseluruhan, jumlah peruntukan yang telah dan akan disalurkan kepada hampir satu juta PKS mikro di bawah GKP semenjak COVID-19 melanda negara adalah RM6.1 bilion.

“Kerajaan berharap agar bantuan langsung berterusan yang disalurkan kepada PKS mikro ini akan meringankan beban mereka, terutama perniagaan yang masih tidak dibenarkan beroperasi pada ketika ini,” katanya. – Bernama


PAS mahu tawan semua kerusi Parlimen di Terengganu

KUALA TERENGGANU, 19 Rabiulakhir 1444H, Isnin – PAS menaruh harapan tinggi untuk memenangi kesemua lapan kerusi Parlimen yang ditandinginya di Terengganu pada Pilihan Raya Umum ke-15 (PRU15), 19 November ini.

Pengarah Pilihan Raya PAS Terengganu, Ariffin Deraman berkata, daripada jumlah berkenaan empat kerusi iaitu kubu kuatnya di Marang, Kuala Terengganu, Dungun dan Kuala Nerus kini dianggap sudah berada dalam genggaman parti itu.

“Namun, baki empat kerusi Parlimen lagi iaitu Kemaman, Setiu, Besut dan Hulu Terengganu disifatkan sebagai agak sengit tapi yakin parti itu mempunyai peluang serta potensi lebih cerah dari pihak lawan.

“Melihat perkembangan semasa yang berlaku di lapangan dan dari segi kempen, poster dan kain rentang, nampaknya PAS telah mendahului di semua tempat,” katanya.

Ariffin berkata, BN kelihatan tidak bersemangat dalam PRU15 ini dan perkara tersebut dinilai melalui markas dan ceramah.

“Kita lihat markas pun ada buka sekejap kemudian tutup, ceramah pun tak ada sangat seperti PAS,” katanya.

Berbeza dengan PAS, parti itu turut memanfaatkan perkembangan teknologi dengan memastikan setiap ceramah yang diadakan disiarkan secara langsung melalui media sosial seperti Facebook dan TikTok sebagai kemudahan kepada penyokongnya.

Usaha berkenaan dilakukan kerana masyarakat, terutama golongan muda lebih gemar menonton ceramah secara ‘live’ di rumah.

Pada PRU15, tujuh kerusi Parlimen Terengganu iaitu Besut, Setiu, Kuala Nerus, Kuala Terengganu, Hulu Terengganu, Marang dan Kemaman menyaksikan pertembungan empat penjuru.

Pertarungan itu membabitkan calon dari PAS, BN, Pakatan Harapan (PH) dan Parti Pejuang Tanah Air (Pejuang).

Bagaimanapun, katanya hanya di Parlimen Dungun yang menyaksikan pertembungan lima penjuru apabila seorang peguam, Ghazali Ismail menawarkan diri bertanding sebagai calon bebas di kerusi itu.


Lulusan UEC diterima masuk IPG untuk subjek bahasa Cina SJKC

KUALA LUMPUR, 21 Zulhijjah 1441H, Selasa – Kemasukan graduan Sijil Peperiksaan Bersepadu (UEC) untuk mengikuti Program Ijazah Sarjana Muda Perguruan (PISMP) di Institut Pendidikan Guru (IPG), adalah bagi memenuhi keperluan dalam bidang pengkhususan bahasa Cina di Sekolah Jenis Kebangsaan Cina (SJKC).

Menteri Kanan (Pendidikan), Dr Radzi Jidin, menjelaskan program terbabit sebenarnya sudah bermula sejak tahun 2011, malah diteruskan ketika era pentadbiran kerajaan Pakatan Harapan (PH).

“Program yang disebut Yang Berhormat Simpang Renggam (Dr Maszlee Malik) itu sudah bermula sejak tahun 2011 dan pada waktu Yang Berhormat menjadi menteri (Pendidikan) juga, program terbabit terus dilaksanakan.

“Jadi, sebenarnya perkara ini memang dalam pengetahuan Yang Berhormat. Hakikatnya dasar itu berlaku, pengambilan pelajar kelulusan UEC untuk tujuan kemasukan ke IPG bagi mata pelajaran Bahasa Cina untuk SJKC,” katanya pada Waktu Pertanyaan Menteri di Dewan Rakyat, hari ini, seperti dipetik Berita Harian.

Beliau menjawab soalan tambahan Maszlee (Bebas-Simpang Renggam) sama ada kerajaan mengiktiraf secara sebahagian lulusan UEC berikutan terdapat pengambilan graduan sijil berkenaan memasuki IPG.

Kerajaan pada 2012 menerima lepasan UEC untuk mengikuti program PISMP dalam bidang bahasa Cina dengan syarat mereka lulus Sijil Pelajaran Malaysia (SPM) dan memperoleh sekurang-kurangnya gred kepujian dalam bahasa Melayu.

Media juga sebelum ini melaporkan, Perdana Menteri, Tan Sri Muhyiddin Yassin menjelaskan kerajaan tidak pernah menyatakan akan mengiktiraf Sijil Peperiksaan Bersepadu (UEC) dalam pertemuan beliau bersama pimpinan Persekutuan Persatuan Cina Malaysia (Hua Zhong) pada Julai lalu.

Sebaliknya, Perdana Menteri menegaskan UEC perlu mengikut Dasar Pendidikan Kebangsaan sekiranya mahu dipertimbangkan penyelesaiannya oleh kerajaan pada masa hadapan.

Menjawab soalan asal Maszlee mengenai inisiatif terkini kementerian dalam menjaga dan meningkatkan kualiti PISMP, Radzi berkata, kerajaan sentiasa komited memperkasakan pendidikan guru bagi melahirkan guru yang terlatih dan kompeten.

“Antara usaha yang dilaksanakan adalah memperkukuhkan PISMP di IPG. Ini turut membabitkan aspek pemilihan calon dan kurikulum.

“Melalui program ini, kementerian akan dapat menyediakan guru yang berkualiti untuk meningkatkan standard pendidikan, selaras dengan aspirasi Pelan Pembangunan Pendidikan Malaysia 2013-2025,” katanya.


COVID-19: Kes baharu melonjak 62

KUALA LUMPUR, 19 Muharram 1442H, Isnin – Kes baharu COVID-19 melonjak daripada enam kes semalam kepada 62 kes hari ini.

Ketua Pengarah Kesihatan Tan Sri Dr Noor Hisham Abdullah berkata, daripada 62 kes baharu itu, 56 adalah penularan tempatan membabitkan 30 warganegara dan 26 bukan warganegara, manakala kes import enam sahaja.

Menghurai lanjut mengenai 56 kes penularan tempatan, beliau berkata, 50 kes adalah kluster Benteng LD dan satu kes Jangkitan Pernafasan Akut Teruk (SARI) yang dikesan di Hospital Lahad Datu, Sabah.

Selain itu empat kes penularan tempatan berlaku di Kedah membabitkan kluster Sungai (dua kes), saringan kluster Telaga (satu kes); dan saringan bergejala di sebuah klinik pergigian di Alor Setar (satu kes) serta satu lagi kes dilaporkan di Pulau Pinang membabitkan kes saringan kontak rapat kepada kes positif ke-9397.

Perkembangan terbaharu itu menjadikan jumlah kes positif COVID-19 di Malaysia sebanyak 9,459 kes dengan kes aktif terkini adalah 207, katanya dalam kenyataan mengenai perkembangan COVID-19 di sini, hari ini. -Bernama


Tiada dominasi, keputusan dalam GTA hasil suara majoriti: BERJASA

Oleh Zuhayati Yazid

BANGI, 15 Muharam 1444H, Sabtu – BERJASA menolak dakwaan penyertaannya dalam Gerakan Tanah Air (GTA) semata-mata mahu menumpang populariti Tun Dr Mahathir Mohamad.

Presidennya, Ustaz Haji Zamani Ibrahim menjelaskan, perkara itu sama sekali tidak wujud kerana GTA merupakan gabungan empat parti dan lebih 40 pertubuhan bukan kerajaan (NGO) selain tokoh korporat serta individu yang masing-masing mempunyai nama.

“Kami di sini tidak menumpang sesiapa kerana setiap daripada parti yang ada telah lama bertapak di politik negara air, selain penyertaan NGO yang masing-masing membuat kebolehan tersendiri serta mewakili kluster sendiri.

“Jadi tidak timbul soal mahu menumpang populariti Tun M sebaliknya setiap keputusan yang dibuat dalam GTA adalah hasil suara majoriti hasil perbincangan semua pihak.

“Ini merupakan dakwaan yang cuba menjatuhkan reputasi GTA yang dilihat mendapat sambutan hebat terutama dalam golongan profesional dan yang sayangkan tanah air sendiri.

“Walaupun Tun M sebagai pengerusi namun dia juga ada masanya turut mendengar pandangan dan suara semua, kami bergerak bersama demi menyelamatkan penduduk Bumiputera di negara ini,” katanya kepada Ismaweb.net, hari ini.

Beliau berkata demikian sebagai mengulas dakwaan yang menyifatkan kerjasama dalam GTA dibuat hanya mahu menumpang populariti Dr Mahathir.

Kata Ustaz Zamani, gabungan mantap parti-parti Melayu serta sokongan NGO adalah pendorong ke arah menyatukan parti-parti Melayu yang lain.

Beliau pada masa sama melahirkan keyakinan gabungan berkenaan mampu membina satu agenda bersama iaitu mengangkat perjuangan bangsa Melayu.

Katanya lagi, pelancaran Gerakan Muda Gerakan Tanah Air (GTA) yang didominasi profesional muda jelas membawa gambaran sokongan waja golongan tersebut yang mahukan perubahan.


Harga RON95, RON97 kekal

KUALA LUMPUR, 13 Rabiulawal 1442H, Jumaat – Harga runcit RON95, RON97 dan diesel, masing-masing kekal bagi tempoh 31 Oktober hingga 6 November ini.

Kementerian Kewangan dalam satu kenyataan hari ini memaklumkan harga RON95, RON97 dan diesel adalah pada harga RM1.64, RM1.94 dan RM1.74 seliter.

“Harga berkenaan berdasarkan penetapan harga runcit produk petroleum secara mingguan menggunakan formula Mekanisme Harga Automatik.

“Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu, hari ini. -Bernama


JPN sahkan tak berlaku kebocoran data maklumat

KUALA LUMPUR, 22 Safar 1443H, Rabu – Jabatan Pendaftaran Negara (JPN) mengesahkan tiada sebarang kebocoran maklumat dalam pangkalan data peribadi MyIdentiti, kata Menteri Dalam Negeri Datuk Seri Hamzah Zainudin.

Beliau berkata, ini kerana sistem kawalan keselamatan data ‘FireWall’ adalah sangat kukuh dan kesemua maklumat adalah dilindungi.

“Kementerian saya sentiasa memastikan keselamatan dan integriti data rakyat Malaysia yang berada di bawah jagaan JPN adalah terjamin.

“Jadi jangan bimbang tentang data-data yang dipegang oleh JPN, kementerian saya akan memastikan semua agensi selepas ini yang menggunakan data MyIdentiti daripada JPN segera mengambil langkah yang ketat,” katanya.

Beliau berkata demikian ketika diminta mengulas mengenai perkembangan isu penjualan data maklumat rakyat Malaysia yang tular di sebuah forum baru-baru ini. – Bernama


‘Saya terima peletakan jawatan Azalina’: PM

KUALA LUMPUR, 6 Safar 1444H, Sabtu – Surat peletakan jawatan Datuk Seri Azalina Othman Said sebagai Penasihat Khas Kepada Perdana Menteri (Undang-Undang Dan Hak Asasi Manusia) telah diterima.

Datuk Seri Ismail Sabri Yaakob mengesahkan peletakan jawatan Azalina.

“Saya rasa ia telah dilaporkan oleh setiap media. Dia telah mengemukakan surat peletakan jawatannya dan saya menerima peletakan jawatannya. Itu sahaja,” kata Ismail Sabri ketika ditemui selepas merasmikan mesyuarat agung tahunan (AGM) ketujuh Yayasan Kebajikan Atlet Kebangsaan (Yakeb), hari ini.

Pada 31 Ogos, Pejabat Perdana Menteri berkata, Azalina telah menyerahkan surat bertarikh 29 Ogos untuk meletakkan jawatannya sebagai penasihat khas dan Perdana Menteri telah menerima peletakan jawatannya dengan notis sebulan.

Pejabat itu memaklumkan sepanjang tempoh notis sebulan, Azalina tidak lagi berkhidmat di pejabat itu.

“Notis sebulan diberikan supaya dapat menyelesaikan kerja yang berkaitan dengan kakitangan beliau, namun dalam tempoh itu, Azalina tidak lagi bertugas di Pejabat Perdana Menteri kerana diberi cuti mulai 1 September sehingga tamat notis pada akhir September,” menurut kenyataan itu.

Terdahulu, Ismail Sabri mengucapkan penghargaan dan terima kasih atas perkhidmatan yang telah diberikan sepanjang tempoh beliau berkhidmat.


Anwar gagal peroleh kebenaran mahkamah cabar darurat

KUALA LUMPUR, 10 Ramadan 1442H, Khamis – Datuk Seri Anwar Ibrahim hari ini gagal memperoleh kebenaran mahkamah bagi mencabar tindakan Perdana Menteri Tan Sri Muhyiddin Yassin menasihati Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk menggantung persidangan Parlimen dalam tempoh darurat.

Ini berikutan Hakim Mahkamah Rayuan Datuk Seri Mariana Yahya yang bertindak sebagai Hakim Mahkamah Tinggi membenarkan bantahan Jabatan Peguam Negara (AGC) terhadap permohonan kebenaran semakan kehakiman yang dikemukakan Ketua Pembangkang itu selaku pemohon.

Peguam Persekutuan Mohammad Sallehuddin Md Ali berkata, Hakim Mariana menolak permohonan itu atas alasan mahkamah tiada bidang kuasa untuk mendengar semakan kehakiman pemohon berdasarkan Perkara 150(6) dan 150(8) Perlembagaan Persekutuan.

“Nasihat Jemaah Menteri dan Muhyiddin kepada Al-Sultan Abdullah untuk memasyhurkan Ordinan Darurat adalah tidak tertakluk kepada semakan kehakiman.

“Mahkamah menolak permohonan kebenaran semakan kehakiman pemohon tanpa perintah dengan kos,” katanya ketika dihubungi pemberita selepas keputusan permohonan itu menerusi aplikasi Zoom hari ini.

Prosiding itu turut disertai Peguam Kanan Persekutuan S. Narkunavathy, manakala Anwar diwakili peguam Ramkarpal Singh dan Sangeet Kaur Deo.

Sementara itu, Sangeet ketika dihubungi pemberita mengesahkan perkara itu.

Pada 4 Mac lalu, AGC membantah permohonan itu atas alasan ia terhalang oleh Perkara 150(6) dan Perkara 150(8) Perlembagaan Persekutuan.

Anwar yang juga Ahli Parlimen Port Dickson memfailkan permohonan kebenaran untuk memulakan semakan kehakiman pada 25 Januari lepas, dengan menamakan perdana menteri dan kerajaan masing-masing sebagai responden pertama dan kedua.

Beliau memohon deklarasi bahawa keputusan yang diberikan oleh Jemaah Menteri, diketuai Muhyiddin untuk menasihati Al-Sultan Abdullah untuk memasyhurkan Seksyen 14 Ordinan Darurat (Kuasa-Kuasa Perlu) 2021 yang telah mengakibatkan penggantungan Parlimen adalah bertentangan dengan undang-undang, tidak berperlembagaan, tidak sah, tidak mempunyai sebarang kesan dan ultra vires.

Anwar memohon deklarasi bahawa Seksyen 14 Ordinan Darurat itu tidak konsisten dengan Perkara 150(3) dan (5) Perlembagaan Persekutuan serta tidak berpelembagaan dan tidak sah selain memohon perintah mandamus memerintahkan kedua-dua responden untuk menasihatkan Al-Sultan Abdullah supaya membatalkan Seksyen 14 Ordinan Darurat berkenaan. -Bernama


Mahkamah kembalikan pasport Ahmad Zahid untuk tunai umrah

KUALA LUMPUR, 6 Ramadan 1443H, Jumaat – Bekas Timbalan Perdana Menteri, Datuk Seri Dr Ahmad Zahid Hamidi, kini boleh mengerjakan ibadah umrah selepas Mahkamah Tinggi di sini hari ini, membenarkan permohonannya agar pasportnya dikembalikan.

Hakim Mahkamah Tinggi, Datuk Collin Lawrence Sequerah membenarkan permohonan Presiden UMNO itu selepas Timbalan Pendakwa Raya Datuk Raja Rozela Raja Toran berkata, pihak pendakwaan tidak menerima arahan bagi membantah permohonan itu.

Beliau seterusnya berkata, memandangkan tarikh Ahmad Zahid menunaikan umrah bertembung dengan tarikh perbicaraan pada 26 hingga 28 April, maka hari yang dilapangkan itu perlu diganti dengan tarikh baharu.

Terdahulu, peguam Ahmad Zahid, Hisyam Teh Poh Teik berkata, pihak pembelaan berharap pasport anak guamnya itu akan dikeluarkan hari ini kerana dia memerlukannya untuk permohonan visanya.

“Anak guam saya akan berlepas dari 21 April hingga 30 April dan berjanji bahawa pasport akan dikembalikan sebelum 5 Mei,” katanya.

Hakim Sequerah kemudian menetapkan 13 dan 15 April serta 1 Julai sebagai tarikh ganti untuk perbicaraan.

Sebelum ini, mahkamah menetapkan 23-26 Mei, 27-30 Jun, 4-7 Julai, 22, 23, 29 dan 30 Ogos, 19-22 dan 26-29 September, 17-20 dan 31 Oktober, serta 1-3 November, 7-10 November untuk perbicaraan.

Pada 13 April, Ahmad Zahid akan memberi keterangan dalam perbicaraan pembelaannya terhadap 47 pertuduhan pecah amanah jenayah, rasuah dan pengubahan wang haram membabitkan dana Yayasan Akalbudi.

Pada 24 Januari tahun ini, Hakim Sequerah memerintahkan Ahmad Zahid membela diri terhadap semua pertuduhan selepas mendapati pihak pendakwaan berjaya membuktikan kes prima facie.

Pada Oktober tahun lepas, Mahkamah Tinggi membenarkan pemulangan sementara pasportnya bagi membolehkan beliau menerima rawatan perubatan untuk sakit belakang dan leher daripada pakar terkemuka di Munich, Jerman. – Bernama


Fasa peralihan endemik: Kanak-kanak boleh masuk stadium

PUTRAJAYA, 28 Syaaban 1443H, Khamis – Kanak-kanak di bawah umur 12 tahun akan dibenarkan masuk ke dalam stadium selaras dengan fasa peralihan endemik bermula 1 April ini, kata Menteri Belia dan Sukan, Datuk Seri Ahmad Faizal Azumu.

Selain itu, Ahmad Faizal berkata, aktiviti makan dan minum di dalam stadium yang sebelum ini tidak dibenarkan, kini dibolehkan.

“Kementerian Belia dan Sukan (KBS) mengalu-alukan apabila stadium dan pusat kejohanan membenarkan penonton makan dan minum, selain kanak-kanak di bawah umur 12 tahun dibenarkan masuk. Sudah tentu kelonggaran ini disambut baik oleh orang ramai.

“Namun prosedur operasi standard (SOP) untuk terus memakai pelitup muka jika tidak minum atau makan, serta penjarakan sosial perlu dipatuhi,” katanya kepada pemberita selepas melancarkan program Putrajaya Night Ride 2022 di sini malam tadi.

Ahmad Faizal berkata, Majlis Keselamatan Negara akan memperincikan lebih banyak kelonggaran SOP dalam masa terdekat.

Terdahulu, Ahmad Faizal melepaskan kira-kira 200 peserta program yang menyertai aktiviti berbasikal serta larian santai sejauh 10 kilometer, di sekitar Putrajaya.

Program inisiatif KBS itu, bertujuan memperkasakan agenda pembangunan belia dan sukan menerusi gaya hidup aktif dan sihat, termasuk dalam kalangan penjawat awam.-  Bernama


Harga barangan meningkat, mana usaha agresif KPDNHEP?

BANGI, 8 Syawal 1443H, Isnin – Pelbagai desakan dan cadangan telah diberikan kepada Kementerian Perdagangan Dalam Negeri dan Hal Ehwal Pengguna (KPDNHEP) untuk lebih agresif dalam menangani kenaikan harga barangan.

Namun, sehingga kini KPDNHEP dilihat seolah-olah ‘membiarkan’ rakyat menerima perubahan harga yang berlaku tanpa ada sebarang tindakan.

Ketua Pemuda BERJASA, Fahmi Bazlan berkata, pihaknya sentiasa memandang serius isu harga barang yang terus meningkat terutama pada setiap kali musim perayaan.

“Bagi kami, kerajaan tak serius menyelesaikan masalah kenaikan harga barang.

“Sepatutnya kerjasama dengan pelbagai kementerian berkaitan sangat diperlukan. Ini bukan isu remeh. Rakyat nak hidup,” katanya dalam satu kenyataan, hari ini

Mengulas lanjut, Fahmi berkata, pada Oktober tahun lepas, Kementerian Pertanian dan Industri Makanan (MAFI) telah pun menggariskan tujuh cabaran utama sekuriti makanan yang bakal negara hadapi.

“Mereka dah siap rangka Pelan Tindakan Dasar Sekuriti Makanan Negara 2021-2025 (Pelan Tindakan DSMN) untuk mengangkat aspirasi keselamatan makanan, tapi apa jadi sampai sekarang?

“Tak cukup dengan itu, MAFI juga pernah mencadangkan penubuhan Jawatankuasa Sekuriti Makanan di setiap negeri. Ini juga disebabkan tanggungjawab besar kerajaan Persekutuan yang perlu melibatkan kerajaan negeri, supaya tadbir urus merentas jabatan dan agensi berjalan dengan baik.

“Tapi sama juga, apa hasilnya?,” soalnya yang menuntut tindakan proaktif pihak berkaitan.

Beliau berkata, Jawatankuasa Sekuriti Makanan ini sebenarnya adalah agensi terbaik untuk menggerakkan Pelan Tindakan DSMN dengan lebih berkesan.

Katanya, usaha itu akan merancakkan lagi sektor agromakanan dengan membina kerjasama bersama pemain industri pertanian bagi memastikan kelangsungan rantaian bekalan keselamatan makanan yang bermula dari ladang atau bendang sawah.

“Usaha ini boleh melancarkan rantaian makanan seperti pengeluaran, pengedaran, pemasaran dan peruncitan produk hasil pertanian dan industri makanan.

“Kita bukan negara pertama, ketika ini, beberapa negara jiran telah pun lebih awal menubuhkan agensi yang sama bagi menangani isu ini seperti Singapura yang mempunyai Agensi Makanan Singapura (SFA) sejak 1 April 2019.

“Buat Kabinet kerajaan, cepatkanlah selesaikan isu makanan. Kita bukan tak pernah ada perancangan, cuma kita lemah pada ‘execution’,” katanya.


5 cedera tembakan rambang di masjid di Kanada

TORONTO, 15 Ramadan 1443H, Ahad – Seramai lima orang cedera dalam insiden tembakan rambang di sebuah masjid di Toronto, Kanada pada Sabtu, lapor Agensi Anadolu.

Jurucakap Jabatan Polis Toronto, David Rydzik berkata kejadian berlaku di daerah Scarborough apabila sekumpulan lelaki melepaskan tembakan sebaik selesai menunaikan solat tarawih.

Beliau berkata sekurang-kurangnya enam das tembakan dilepaskan manakala bilangan suspek yang terlibat dalam kejadian itu masih belum dapat dipastikan.

“Motif sebenar kejadian masih disiasat,” kata Rydzik. – Bernama


Kes rasuah, salah guna kuasa makin ‘menggila’ sejak PKP

KUALA LUMPUR, 2 Rabiulakhir 1442H, Rabu – Malaysia Corruption Watch (MCW) menerima banyak aduan berkaitan kes rasuah dan salah guna kuasa membabitkan Jabatan Imigresen Malaysia (JIM) di seluruh negara.

Presidennya, Jais Abdul Karim berkata, aduan berkenaan diterima terutama ketika musim penularan pandemik COVID-19.

Beliau berkata, pihaknya mendapati hal berkenaan telah lama menjadi ‘rahsia yang terbuka’ berikutan terdapat kartel bersekongkol dengan pegawai JIM dalam hal berkaitan ketirisan itu.

“Aktiviti rasuah dalam kalangan anggota kartel ini menjadi tambah menggila sejak pelaksanaan Perintah Kawalan Pergerakan (PKP) dikuat kuasakan.

“Pendatang asing tanpa izin (PATI) sememangnya bersungguh-sungguh untuk masuk ke negara kita bagi menjalankan perniagaan.

“Contoh terbaik adalah di Pasar Borong Selayang yang berterusan dikuasai oleh pendatang Myanmar dan Bangladesh walaupun pelbagai aduan dan cadangan dilakukan,” katanya seperti dilapor Harian Metro.

Mengulas lanjut, Jais berkata, ketirisan ekonomi dalam bidang itu juga berlaku disebabkan segelintir rakyat Malaysia tidak berminat berniaga terutamanya dalam yang leceh dan kotor.

Katanya, PATI pula sedar bahawa inilah kelompongan ekonomi yang boleh diambil alih dan mereka sedia bekerjasama dengan sesiapa saja termasuklah kongsi gelap atau kartel haram demi menguasai ekonomi di Malaysia.

“Menurut maklumat orang ramai, PATI bermula sebagai peminta sedekah dan kemudiannya menjadi tauke yang kaya raya.

“Mereka seterusnya berkawan rapat dengan ketua di agensi penguatkuasaan terutamanya Jabatan Pendaftaran Negara (JPN) kerana mahu jalan pintas bagi memproses kad pengenalan rakan mereka yang lain.

“Selain itu, mereka juga rapat dengan ahli-ahli politik untuk membuka ruang peluang membawa masuk lebih ramai PATI ke negara ini,” katanya.

Beliau berkata, kejayaan operasi dijalankan secara bersama oleh SPRM dan JIM bagi melumpuhkan aktiviti rasuah membabitkan sindiket menyalahgunakan pengesahan cop keluar dan masuk sempadan utama negara adalah sesuatu yang baik.

Bagaimanapun, katanya, rakyat turut merasa cemas dengan peningkatan masalah yang berlaku di sempadan negara, meskipun semua pintu sempadan masih ditutup atas tindakan dan usaha kerajaan membendung penularan COVID-19.

Justeru, beliau menggesa JIM supaya bertindak lebih tegas ke atas mana-mana majikan yang menggaji dan melindungi PATI.

Katanya, langkah itu penting disebabkan terdapat majikan yang masih berdegil melanggar peraturan ditetapkan berhubung proses pengambilan pekerja warga asing di negara ini.

“Selain daripada memperkukuhkan integriti pihak berkuasa di sempadan, terdapat beberapa cadangan lain yang boleh diambil bagi mengatasi masalah ini.

“Ini termasuk bantuan daripada komuniti yang tinggal berhampiran sempadan melaporkan sebarang kegiatan salah laku kepada pihak Suruhanjaya Pencegahan Awam Malaysia (SPRM),” katanya.


2 saksi terlindung kes rogol ADUN Tronoh selesai beri keterangan

IPOH, 6 Zulhijjah 1442H, Jumaat – Dua saksi terlindung termasuk mangsa kes rogol pembantu rumah membabitkan Ahli Dewan Undangan Negeri (ADUN) Tronoh Paul Yong Choo Kiong selesai memberi keterangan secara tertutup di Mahkamah Tinggi di sini hari ini.

Mangsa yang mula memberi keterangan pada petang Selasa lepas, selesai pada tengah hari semalam sebelum saksi terlindung yang kedua mula memberi keterangan petang semalam dan selesai pada pagi tadi dalam perbicaraan di hadapan Hakim Datuk Abdul Wahab Mohamed.

Mahkamah kemudian menangguhkan perbicaraan dan menetapkan 16, 17, 18 Ogos dan 28 Sept depan untuk mendengar keterangan saksi-saksi lain.

Pendakwaan dikendalikan Pengarah Pendakwaan Negeri Perak Azlina Rasdi, Timbalan Pendakwa Raya Liyana Zawani Mohd Radzi dan Mohd Fitri Sadarudin manakala pasukan pembelaan terdiri daripada Datuk Rajpal Singh, Salim Bashir dan Phang Yong Nur Sarah.

Kedua-dua saksi terlindung berkenaan memberi keterangan secara tertutup mengikut Akta Perlindungan Saksi 2009 yang hanya boleh dilihat hakim manakala pihak pendakwaan dan peguam hanya mendengar suara tanpa melihat mereka semasa memberi keterangan.

Mahkamah telah mendengar keterangan 16 orang saksi pada perbicaraan bermula pada 5 April lepas.

Yong, 51, mengaku tidak bersalah atas pertuduhan merogol pembantu rumahnya warga Indonesia, di kediamannya di Meru Desa Park di sini antara jam 8.15 malam hingga 9.15 malam pada 7 Julai 2019.

Kes itu sebelum ini disebut di Mahkamah Sesyen, namun pada 15 Dis 2020, Mahkamah Persekutuan membenarkan permohonan pembelaan supaya kes dipindahkan ke Mahkamah Tinggi untuk dibicarakan.

Yong didakwa atas pertuduhan itu di Mahkamah Sesyen di sini pada 23 Ogos 2019 ketika memegang jawatan EXCO Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak. – Bernama


COVID-19: Malaysia catat 1,755 kes baharu, tertinggi setakat ini

KUALA LUMPUR, 20 Rabiulawal 1442H, Jumaat – Malaysia mencatatkan jumlah kes baharu COVID-19 tertinggi setakat ini dengan 1,755 kes dilaporkan dalam tempoh 24 jam lepas, menjadikan angka terkumpul kes positif sebanyak 38,189.

Ketua Pengarah Kesihatan Tan Sri Dr Noor Hisham Abdullah berkata jumlah kes aktif dengan kebolehjangkitan pula sebanyak 11,530 kes.

“Daripada jumlah kes baharu itu, 1,752 kes adalah penularan dalam negara manakala tiga lagi merupakan kes import yang mendapat jangkitan di Arab Saudi, Afrika Selatan dan Myanmar.

“Kesemua kes baharu hari ini melibatkan kes-kes di Sabah sebanyak 1,199 kes, Pulau Pinang (192), Selangor (164), Labuan (59), Negeri Sembilan (45), Kedah (19), Perak (18), Kuala Lumpur (17), Sarawak (17), Putrajaya (9), Terengganu (8), Johor (3), Melaka (2),” katanya pada sidang media perkembangan COVID-19 di sini hari ini.

Dr Noor Hisham berkata sebanyak 726 kes pulih dilaporkan dalam tempoh sama, menjadikan kumulatif kes pulih sepenuhnya daripada COVID-19 sebanyak 26,380 kes atau 69.1 peratus daripada jumlah keseluruhan kes.

Selain itu, katanya terdapat dua kes kematian direkodkan hari ini, menjadikan jumlah kumulatif kematian akibat COVID-19 sebanyak 279 kes, selain 83 sedang dirawat di unit rawatan rapi dengan 32 kes memerlukan bantuan pernafasan.

Dalam pada itu, Dr Noor Hisham berkata kaedah penentuan zon jangkitan COVID-19 berdasarkan bilangan kes harian dan jumlah kes kumulatif untuk tempoh 14 hari yang lepas menjadi asas kepada District Risk Reduction Programme (DRRP).

“Ini membantu pemahaman tindakan selanjutnya yang perlu diambil oleh komuniti dan dipandu oleh kerajaan di kawasan setempat. Bagaimanapun kaedah penentuan zon jangkitan COVID-19 bukan hanya bergantung kepada DRRP, sebaliknya mengambil kira risiko jangkitan dan penularan virus itu di satu-satu kawasan.

“Antara kriteria itu ialah kadar peningkatan kes, taburan kes positif, peratusan bilangan kes tidak bergejala, kepadatan penduduk di kawasan terlibat, latar belakang sosiodemografi setempat, kewujudan infrastruktur guna sama di lokaliti seperti pasar, sekolah dan rumah ibadat serta terdapat sejarah perhimpunan beramai-ramai di sesuatu lokaliti dalam tempoh kebolehjangkitan semasa kes mula dikesan,” katanya. – Bernama


‘Makan teruk, baju ketat’ kisah wanita Uyghur dipenjara 32 bulan

SEORANG wanita etnik minoriti Uyghur tidak menyangka kepulangan ke wilayah autonomi Xinjiang untuk menandatangani dokumen persaraan menjadi titik hitam dalam hidupnya.

Pada November tahun 2016, Gulbahar Haitiwaji yang pada itu menetap di Perancis pulang ke tanah air dalam percutian selama dua minggu selepas menerima arahan untuk menandatangani dokumen berkaitan persaraan.

Bagaimanapun, setibanya di Xinjiang, Pihak Berkuasa Autonomi Xinjiang (XUAR) bertindak merampas passportnya dan pada 27 Januari 2017 beliau telah diletakkan di pusat tahanan.

“Mereka memenjarakan saya di pusat tahanan atas tuduhan melakukan kesalahan jenayah, mengorganisasi masyarakat dan mengganggu arahan sosial. Saya tidak pernah melakukan kesalahan itu.

“Kemudian mereka menunjukkan gambar anak saya bersama bendera (Turki Timur) ketika melakukan tunjuk perasaan dan mereka memberitahu anak saya adalah pengganas.

“Mereka menahan saya dengan menggunakan tuduhan suami saya melarikan diri ke Perancis untuk mencari pelindungan politik, terlibat dalam organisasi politik, saya merupakan isteri kepada pengganas,” katanya.

Beliau berkata demikian dalam buku autobiografi bertajuk Rescapée du Goulag Chinois (Survivor of the Chinese Gulag).

Gulbahar meninggalkan tanah besar China pada tahun 2006 untuk bersama suaminya di Perancis yang menetap di sana tiga ke empat tahun sebelum itu.

Suami dan dua anaknya kini merupakan warganegara Perancis, namun beliau mengambil keputusan untuk mengekalkan kerakyatan China bagi memudahkan pulang ke tanah air bagi menziarahi ahli keluarga di sana.

Gulbahar mendakwa, beliau ditahan di kem yang terletak di Karamay, selain mendedahkan sepanjang berada di sana pihak berkuasa banyak melakukan program berbentuk ‘brainwashing’, dilarang menggunakan bahasa Uyghur dengan kamera dipasang di setiap penjuru kawasan.

“Pakaian kami sangat ketat, senteng dan bahagian buku lali saya sering mengalami kesejukan. Lampu dipasang 24 jam sama ada di dalam kem tahanan atau penjara. Makanan yang diberikan juga sangat teruk.

“Secara fizikalnya lutut dan bahagian belakang saya mula rasa sakit, selain keupayaan untuk mengingati sesuatu perkara juga semakin lemah.

“Selain itu, mereka pernah menggari saya selama 20 hari, namun ia sama sekali tidak mematahkan semangat saya untuk hidup,” katanya lagi.

Gulbahar kemudiannya dibebaskan oleh pihak berkuasa selepas didapati tidak bersalah pada 21 Ogos 2019 dan beliau kemudiannya pulang ke pangkuan keluarga di Perancis. – Agensi


Kerajaan digesa percepat pembinaan LPT3

BANGI, 20 Muharam 1444H, Khamis – Ahli Dewan Negara, Senator Datuk Husain Awang menggesa kerajaan mempercepat pembinaan Lebuhraya Pantai Timur 3 (LPT3) yang telah diluluskan oleh Kementerian Hal Ehwal Ekonomi.

Ini kerana, katanya, faktor mobilisasi rakyat di negeri Terengganu dan Kelantan perlu diambil kira supaya dapat memudahkan mereka dalam urusan harian.

Husain berkata, pada sesi perbahasan Rang Undang-undang Majlis Pembangunan Wilayah Ekonomi Pantai Timur (Pindaan) 2022 minggu lepas, beliau telah menekankan peri pentingnya projek East Coast Economic Region (ECER) kepada negeri-negeri Pantai Timur.

“Seperti yang sedia maklum, projek pembinaan (LPT3) ini telah diluluskan pada tahun 2019 dan merangkumi jarak 150 km bermula dari Gemuroh, Terengganu ke Tumpat, Kelantan.

“Projek ini merupakan salah satu inisiatif kerajaan dalam membangunkan negeri Pantai Timur dan sebahagian daripada Johor,” katanya dalam kenyataan, hari ini.

Husain berkata, pelaksanaan projek yang melibatkan infrastruktur, pembuatan dan pelancongan di Terengganu itu dapat merancakkan pelaburan luar dalam negara ini termasuk Pantai Timur.

“Sudah tentu peluang pekerjaan kepada penduduk terutama Terengganu semakin meningkat sekali gus meringankan beban rakyat berikutan kos sara hidup yang semakin mencabar.

“Justeru, saya berharap kerajaan dapat memberi perhatian dan pemantauan rapi juga terhadap projek-projek lain yang sedang berjalan di Pantai Timur sehingga siap bagi mengelakkan kelewatan dan penyelewengan berlaku.

“Hal ini demikian kerana, projek-projek ini sangat dinanti-nantikan oleh rakyat untuk dinikmati limpahan ekonomi darinya,” katanya.

LPT3 diluluskan pembinaannya pada 2019 dengan melibatkan peruntukan sebanyak RM35 juta bagi kerja-kerja awalan.

Kerja awal LPT3 dimulakan pada 2020, dan sepatutnya sudah siap pada suku kedua 2022 atau April 2022.

Projek berkenaan bakal memberikan impak besar kepada Kelantan dalam mewujudkan satu koridor ekonomi baharu di pesisiran pantai sekali gus membantu melonjak kemajuan Pelabuhan Tok Bali.


Kerajaan tak berani ‘angkat muka’ depan Dong Zong?

Oleh Siti Hafidah Abd Ghaffar

BANGI, 10 Jamadilakhir 1443H, Khamis – Meskipun kerajaan bersilih ganti, namun masih tidak ada yang berani tampil dalam memastikan negara yang puluhan tahun merdeka ini mencapai perpaduan nasional.

Lebih membimbangkan, sehingga ke hari ini, kerajaan seolah-olah tunduk dan sangat menjaga sekolah vernakular, walhal ia dilihat sebagai batu penghalang kepada perpaduan kaum di negara ini.

Bahkan kerajaan seperti tidak berani ‘mengangkat muka’ di hadapan pertubuhan pendidikan Cina, Dong Zong yang menjadi penggerak utama kepada sekolah vernakular ini, dakwa Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim.

“Baru-baru ini pun kita melihat Dong Zong mempersoalkan mengapa peruntukan lambat sedangkan ia bukan satu entiti awam yang perlu kita raikan.

“Jadi keberanian kerajaan inilah yang dirindukan oleh rakyat.

“Keberanian kerajaan ini diperlukan oleh rakyat untuk memastikan batu penghalang yang besar ditinggalkan oleh penjajah dan dikekalkan bangsa Cina hari ini diangkat dan dibuang jauh supaya kita mencapai perpaduan nasional,” katanya ketika dihubungi Ismaweb.net, hari ini.

Dalam pada itu, Ustaz Zamani bersetuju dengan pandangan Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya bahawa kewujudan sekolah vernakular di negara ini adalah strategi kolonial untuk memecahkan kaum dan menghina bangsa Melayu.

“Saya nampak ada benarnya. Memang kita nampak perpaduan kaum tidak akan berlaku dengan adanya sekolah vernakular ini,” katanya.

Terdahulu, Aminuddin turut menyifatkan keputusan Mahkamah Tinggi dalam kes saman sekolah vernakular baru-baru ini sebagai penghinaan kepada negara, pemimpin, menteri pelajaran, bangsa Melayu dan bahasa kebangsaan.

Katanya, situasi yang berlaku di Malaysia ketika ini secara tanpa sedar sedang membina sebuah negara di dalam negara.


Lebih 11,000 pendatang diselamatkan Turkiye tahun ini

IZMIR, 21 Muharam 1444H, Jumaat – Turkiye menyelamatkan lebih 11,000 pendatang di Laut Aegean dalam tempoh tujuh bulan lalu.

Menurut maklumat yang dikumpulkan dari laman web Komando Pengawal Pantai Turki, pasukan itu menyelamatkan 11,111 pendatang di Laut Aegean antara 1 Januari dan 31 Julai.

Seramai 9,973 pendatang telah ditolak secara haram ke perairan wilayah Turki oleh pengawal pantai Greece, kata pengawal pantai.

Kira-kira 1,138 yang lain terkandas di Laut Aegean atas pelbagai sebab.

Sejak awal tahun ini, penolakan terbanyak dicatatkan pada Julai dengan 1,933 pendatang terpaksa berundur.

Pasukan itu juga menemui mayat tujuh pendatang dan menahan 80 penyeludup.

Turkiye telah menjadi titik transit utama bagi pencari suaka yang mahu menyeberang ke Eropah untuk memulakan kehidupan baharu, terutamanya mereka melarikan diri dari peperangan dan penganiayaan di Afghanistan serta Syria. – Agensi


Kerajaan bincang nilai kompaun langgar SOP COVID-19 esok

KANGAR, 1 Syaaban 1442H, Isnin – Kerajaan akan mengadakan mesyuarat, esok bagi membincangkan isu nilai kompaun berkaitan pelanggaran prosedur operasi standard (SOP) COVID-19, yang menjadi kekeliruan ketika ini.

Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan berkata, mesyuarat itu akan diadakan oleh Jawatankuasa Pengurusan Darurat COVID-19.

Katanya, nilai kompaun akan ditetapkan mengikut jenis-jenis kesalahan bagi mengelakkan kekeliruan masyarakat berhubung tindakan itu.

“Kita akan mengadakan mesyuarat esok dan berbincang bagi menyenaraikan jenis-jenis kesalahan dan nilai kompaun maksimum mengikut kesalahan tersebut.

“Misalnya, kesalahan tidak memakai pelitup muka selepas diberi amaran namun masih ada yang degil berapa nilai kompaun yang boleh dikenakan dan begitu juga kesalahan lain.

“Kalau tidak mahu bayar kompaun, mereka boleh buat pilihan pergi ke mahkamah bagi mengemukakan rayuan,” katanya.

Beliau berkata demikian selepas sesi lawatan dan taklimat Jawatan Kuasa Pengurusan Darurat COVID-19 di Kompleks Dewan Undangan Negeri (DUN), di sini, hari ini.

Takiyuddin berkata, kerajaan memberi jaminan akan menyelesaikan perkara berbangkit mengenai pelaksanaan tindakan itu, termasuk pengeluaran saman terhadap individu yang melakukan kesalahan.

“Ramai masih tidak jelas, bukan dikompaun RM10,000 tetapi tidak melebihi RM10,000 bergantung kepada tahap kesalahan.

“Kalau kesalahan kecil atau biasa umpama tidak memakai pelitup muka, tidak mendaftarkan diri menerusi aplikasi MySejahtera atau sebagainya, itu bukan kesalahan yang boleh dikompaun sehingga RM10,000. Banyak lagi kesalahan lain yang lebih besar.

“Ketegasan undang-undang perlu ada dan dalam masa sama turut ada budi bicara dengan dua perkara tersebut diseimbangkan,” katanya.

Terdahulu, dalam Ordinan Darurat (Pencegahan dan Pengawalan Penyakit Berjangkit) (Pindaan) 2021 yang diwartakan baru-baru ini, individu yang melanggar SOP ditetapkan boleh dikompaun sehingga RM10,000.

Takiyuddin menjelaskan, memandangkan ketidakpatuhan SOP sepanjang tempoh pandemik COVID-19 masih banyak berlaku, kerajaan membuat keputusan meningkatkan jumlah kompaun daripada RM1,000 kepada tidak melebihi RM10,000 mengikut Akta Pencegahan dan Pengawalan Penyakit Berjangkit 1988 (Akta 342).


Tentera Myanmar arah tutup perkhidmatan internet

YANGON, 25 Jamadilakhir 1442H, Ahad – Pentadbiran tentera Myanmar menutup perkhidmatan internet di seluruh negara di tengah-tengah tunjuk perasaan anti-kudeta.

Kementerian Pengangkutan dan Komunikasi Myanmar (MoTC) mengarahkan semua pengendali telekomunikasi menutup sementara rangkaian data di Myanmar.

Bagaimanapun, perkhidmatan suara dan SMS masih dibuka.

Syarikat telekomunikasi Norway Telenor yang mengendalikan rangkaian mudah alih kedua terbesar di negara itu mengesahkan perkara berkenaan.

Dalam perintah itu, MoTC menyatakan dasar dalam Undang-Undang Telekomunikasi Myanmar yang merujuk penyebaran berita palsu, kestabilan negara dan kepentingan masyarakat.

Langkah itu dibuat setelah pihak berkuasa menyekat platform media sosial, termasuk Facebook, Twitter dan Instagram berikutan rampasan kuasa tentera terhadap pemerintah yang dipilih, Aung San Suu Kyi sebagai penasihat negara sejak 2016.

Sementara itu, Kumpulan Telecom mengambil maklum perintah itu dan menegaskan kepada pihak berkuasa bahawa akses perkhidmatan telekomunikasi perlu dilindungi terutama sewaktu konflik bagi memastikan hak kebebasan bersuara individu dan akses maklumat terjamin.

“Kami amat menyesali kesan penutupan kepada masyarakat di Myanmar,” katanya dalam kenyataan, semalam.

Menurut kumpulan Monash IT Observatory yang berpusat di Australia, penurunan ketara dalam sambungan internet dilihat di beberapa bandar termasuk Yangon, Mandalay, Kachin, Magway, Bago, Kayah dan Mon sejak 7 pagi waktu tempatan.

“Protes tercetus di tiga wilayah berasingan di Yangon, di mana polis menghalang tunjuk perasaan yang dipimpin oleh pekerja industri,” lapor Agensi Anadolu.

Demonstrasi terbesar diadakan di Universiti Yangon di mana ribuan penunjuk perasaan berkumpul menentang rampasan kuasa.

Perhimpunan besar-besaran itu diadakan beberapa hari setelah Suu Kyi mendesak orang ramai untuk tidak menerima kudeta dan membuat penentangan secara menyeluruh.

Suu Kyi dan pemimpin awam lain ditahan oleh tentera sebelum Parlimen bermula 1 Februari lalu, selepas pilihan raya umum pada November yang menyaksikan partinya, Liga Demokrasi Kebangsaan (NLD), menang besar.

Suu Kyi, walaupun dianggap terkenal di Myanmar, imejnya di peringkat antarabangsa tercalar ekoran tindakan kerasnya terhadap minoriti Rohingya pada 2017. – Agensi


Cacar monyet: 18,000 kes, lima kematian direkod di 78 negara

GENEVA, 28 Zulhijjah 1443H, Khamis – Lebih 18,000 kes cacar monyet dan lima kematian direkodkan di 78 negara, menurut Pertubuhan Kesihatan Sedunia (WHO).

Ketua Pengarah WHO, Tedros Adhanom Ghebreyesus berkata, daripada jumlah itu, 70 peratus jangkitan dilaporkan di Eropah dan 25 peratus lagi di Amerika.

Katanya, 10 peratus daripada kes terpaksa dimasukkan ke hospital untuk mendapatkan rawatan.

“Ini adalah wabak yang boleh dihentikan jika negara, komuniti dan individu memaklumkan diri mereka mengambil risiko dengan serius dan mengambil langkah yang diperlukan untuk menghentikan penularan serta melindungi individu terdedah,” katanya dalam webinar mengenai COVID-19 dan cacar monyet pada Rabu.

Sabtu lalu, WHO mengisytiharkan wabak cacar monyet sebagai kecemasan kesihatan global.

“Walaupun 98 peratus kes setakat ini adalah dalam kalangan lelaki yang melakukan hubungan seks sejenis, sesiapa sahaja boleh terdedah jangkitan.

“Atas sebab itu, WHO mengesyorkan agar negara mengambil tindakan untuk mengurangkan risiko penularan kepada kumpulan lain yang terdedah, termasuk kanak-kanak, wanita hamil dan mereka yang mengalami imunosupresi,” kata Tedros. – Agensi


Lagi gempa bumi di Turkiye, seorang maut, 69 cedera

KAHRAMANMARAS, 7 Syaaban 1444H, Selasa – Sekurang-kurangnya seorang terbunuh selepas gempa bumi berukuran 5.6 skala Richter menggegarkan wilayah Malatya timur Turkiye pada Isnin.

Menurut Agensi Pengurusan Bencana Negara, gempa bumi baharu itu berlaku beberapa minggu selepas dua gegaran dahysat di wilayah itu pada 6 Februari lalu.

Ketua Pengurusan Bencana dan Kecemasan (AFAD), Yunus Sezer berkata, kira-kira 69 yang lain turut dilaporkan cedera.

Gempa bumi berlaku pada jam 12.04 tengah hari waktu tempatan dan berpusat 6.96 kilometeri di bawah permukaan di daerah Yesilyurt.

Gempa bumi turut dirasai di wilayah jiran Kahramanmaras, Gaziantep, Adiyaman dan Sanliurfa.

“Dimaklumkan bahawa beberapa bangunan musnah dalam gempa itu. Pasukan mencari dan menyelamat telah dihantar ke kawasan bencana,” kata AFAD di Twitter.

Agensi itu turut memberi amaran kepada penduduk supaya tidak memasuki struktur rosak dan meminta mereka menjauhi bangunan yang berisiko di wilayah berkenaan.

Gegaran susulan terus berlaku meskipun Turkiye dalam fasa menangani kesan gempa bumi dahsyat di wilayah selatan negara itu.

Sekurang-kurangnya lebih 44,000 orang terkorban akibat gempa bumi berkekuatan 7.7 dan 7.6 magnitud itu.- Agensi


Pemimpin UMNO harus dipersalah kerana lewat tubuh MN: Presiden PAS

BANGI, 2 Muharram 1444H, Ahad – Presiden PAS, Tan Sri Abdul Hadi Awang mendakwa pemimpin UMNO perlu persalahkan di atas kelewatan penubuhan Muafakat Nasional (MN) secara rasmi, sebelum ini.

Katanya, sikap segelintir pemimpin UMNO telah menimbulkan ‘masalah’ menyebabkan keadaan menjadi sukar untuk mengambil langkah seterusnya dalam gabungan berkenaan.

“UMNO sebelum ini menolak cadangan PAS supaya Bersatu dimasukkan sebagai ahli MN.

“Namun, UMNO akhirnya bersetuju menerima Bersatu selepas kami mendesak mereka berbuat demikian.

“Namun apabila tiba masa pelancaran (MN), UMNO meminta ia ditangguhkan. Jadi, bukan kami yang melengahkan MN. Akibatnya, MN masih belum diwujudkan,” katanya seperti dipetik harakahdaily.net, hari ini.

Beliau menjelaskan terdapat sebahagian pemimpin UMNO yang memutuskan untuk menolak kepimpinan bekas Perdana Menteri Tan Sri Muhyiddin Yassin, menyebabkan beliau meletak jawatan Ogos lalu.

Katanya, Muhyiddin, yang juga Pengerusi Perikatan Nasional (PN), terpaksa berundur selepas 11 Ahli Parlimen UMNO menarik balik sokongan mereka terhadapnya.

“Demi kelangsungan hidup PN, Muhyiddin meletakkan jawatan sebagai Perdana Menteri. Ini tidak mudah dan selain itu, tidak juga menerima Perdana Menteri daripada UMNO,” katanya.

Terdahulu, Ahli Parlimen Marang itu yang berucap pada Majlis Pelancaran Perikatan Nasional Negeri Terengganu di Dewan Tok Guru, Rusila di Marang mengimbas semula sejarah penting sambil menjelaskan Pakatan Harapan (PH) sebelum ini mencabar Islam dan hak istimewa orang Melayu.

“Buat macam-macam nak rungkai. Asas yang penting dalam Perlembagaan, nak dirungkainya. Berani cabar, hina Islam dan macam-macam.

“Akhirnya PAS berunding dengan pimpinan Bersatu dan PH mengajak buat satu perubahan melalui Parlimen, melalui demokrasi. (Tetapi) Jumlah Ahli Parlimen yang cukup.

“Oleh kerana PAS dengan Bersatu saja tak cukup, mesti ajak UMNO berunding. Alhamdulillah, terdapat kalangan UMNO yang menerima perubahan ini. Maka berlakulah kerusi yang cukup untuk ubah kerajaan,” katanya.


Pihak sokong komunis ada potensi jadi tali barut negara

Oleh Ainul Illia Meor Suzurudin

BANGI, 21 Jamadilawal 1442H, Selasa – Pihak yang mempromosikan pemimpin mahupun elemen komunisme selayaknya ditarik kerakyatan kerana mereka boleh diibaratkan sebagai ‘sampah’ dan pengkhianat negara.

Ini termasuk tindakan pemilik restoran yang memaparkan gambar pemimpin komunis, Mao Zedong pada hiasan dindingnya serta respon pemimpin MCA terhadap isu itu, yang seolah-olah membela perbuatan tidak beretika berkenaan.

Salah seorang pengguna Facebook, Helmi Hamdan berkata, perkara ini terjadi ‘apabila kaduk naik junjung’, dipercayai merujuk kepada parti perkauman, yang sudah tidak lagi mendapat sokongan kaum Cina sendiri.

“Apa sahaja bentuk ideologi komunis cuba dihidupkan kembali, sama sekali tidak boleh diterima. Tidak kira siapa. Pejuang dulu bergadai nyawa mempertahankan negara.

“Jangan biarkan negara ini hancur dengan pemuka dua seperti ini. Ingat jangan sampai komunis menjarah,” katanya.

Manakala, pengguna Facebook, Syafiq Othman pula berkata, respon MCA terhadap isu ini menunjukkan bahawa ia tiada kesetiaan dalam mempertahankan negara sejak dari awal.

“Hilang hormat dan maruah. Lucut sahaja kerakyatan. Orang macam ini ada potensi jadi tali barut negara,” katanya.

Sementara itu, terdapat juga rakyat yang menyamakan MCA dengan parti rasis dan cauvinis DAP dalam tindak-tanduknya mengenai isu ini, malah ada yang melabelkan kedua parti itu sebagai kembar.

M Nasser Husin berkata, semua orang tahu MCA dan DAP itu adik bradik kembar, kedua-duanya komunis.

“Belah mana yang memerintah tetap si kembar ada wakil dalam kerajaan.

“Yang Melayu pula, iri, hasad dan dengki tak habis-habis. Dah memerintah pun masih bertikaman, lebih-lebih lagi pada yang veteran, Islam bukan keutamaan mereka,” katanya.

Berkongsi nada yang sama, seorang lagi pengguna, Kamarul Izhan berkata, “Kita boleh tengok macam mana DAP dan MCA saling ‘back-up’ dalam mempertahankan isu komunis ini.

“DAP dan MCA kedua-duanya pro-komunis dan hanya bertopengkan kerajaan dan pembangkang. Tetapi misi dan visi tetap sama,” katanya.

Bimbang kejadian seperti ini berulang, pengguna, Yusika Jimmy Scott Martius menggesa tindakan tegas dilakukan oleh kerajaan bagi mencantas benih-benih komunis yang kian tumbuh.

“Kalau acah-acah gertak sahaja, sampai bila-bila tak akan habis dan mungkin membiak lebih cepat dalam diam,” katanya.

Seorang lagi pengguna Facebook, Ibrahim Jusoh juga berharap Polis Diraja Malaysia (PDRM) serta Kementerian Dalam Negeri (KDN) tidak berkompromi dengan mana-mana pihak dalam hal ini.

“Diharapkan juga PDRM melakukan siasatan menyeluruh ke atas pihak-pihak tertentu yang mungkin bersekongkol dengan kumpulan ini.

“Jangan biarkan negara dijadikan sebagai tempat kumpulan ini menghidupkan semula perjuangan mereka (ideologi komunis),” katanya.

Kelmarin, dua restoran di Georgetown, Pulau Pinang disiasat selepas pemiliknya menghias premis miliknya masing-masing di Auto City dan Pulau Tikus dengan kertas dinding memaparkan elemen komunisme dan pemimpin komunis.

Semalam, Majlis Bandaraya Johor Bahru (MBJB) juga menurunkan papan iklan sebuah premis makanan di Taman Mount Austin, Johor Bahru kerana mengandungi unsur-unsur komunisme.

Selain memaparkan gambar pemimpin-pemimpin komunis, pekerja premis terbabit dikatakan turut berpakaian seperti tentera komunis China.

Selepas di Pulau Pinang dan Johor, sebuah restoran makanan terkenal di Jonker Walk, Jalan Hang Jebat, Melaka pula diserbu polis yang merampas 18 potret mirip pemimpin Parti Komunis China, Mao Zedong.


Jakim terima cadangan guna QR Code kesan daging tidak halal

KOTA BHARU, 18 Jamadilawal 1442H, Sabtu – Jabatan Kemajuan Islam Malaysia (Jakim) melalui Bahagian Hal Ehwal Agama Jabatan Perdana Menteri (JPM) menyambut baik cadangan daripada Kementerian Perdagangan Dalam Negeri dan Hal Ehwal Pengguna (KPDNHEP) untuk menggunakan sistem QR Code pada produk import di semua pintu masuk negara bagi mengesan daging tidak halal.

Timbalan Menteri Di Jabatan Perdana Menteri (Hal Ehwal Agama), Ahmad Marzuk Shaary berkata, selama ini memang KPDNHEP yang mengawal selia soal kemasukan daging dari luar negara dan prosedur operasi standard (SOP) pengendaliannya berada di bawah kementerian terbabit.

Beliau berkata, Jakim hanya menyediakan kelulusan terhadap pensijilan halal, bagaimanapun akan menambah baik beberapa SOP yang kini dalam kerangka perbincangan.

“Sistem QR Code ini adalah sebahagian daripada penambahbaikkan SOP yang akan dibincangkan,” katanya kepada pemberita selepas majlis penyampaian bantuan kepada 20 PASTI Parlimen Pengkalan Chepa di sini, hari ini.

Sebelum ini, Timbalan Menteri KPDNHEP, Datuk Rosol Wahid mencadangkan penggunaan sistem QR Code pada produk import bagi menangani ketirisan di pintu masuk negara dan mengelak masalah seperti kartel daging haram berulang.

Rosol dilaporkan berkata, cadangan itu adalah bagi memudahkan pegawai terlibat mengesan daging atau mana-mana barangan import yang salah, masuk ke dalam negara seperti di lapangan terbang serta pelabuhan, dan menurutnya sistem itu akan dapat mengurangkan bebanan petugas di pintu masuk negara. – Bernama


Banjir: ATM tambah anggota bersihkan rumah ibadat, sekolah

SHAH ALAM, 20 Jamadilawal 1443H, Sabtu – Angkatan Tentera Malaysia (ATM) hari ini menambah 391 lagi anggota menjadikan keseluruhan 500 anggota terbabit proses bantuan pascabanjir di Taman Sri Muda di sini dan Kampung Bukit Lanchong, Subang Jaya.

Panglima ATM Jen Tan Sri Affendi Buang berkata sebelum ini sejumlah 109 anggota diatur gerak bagi membersihkan kawasan terjejas banjir itu.

“Trup ATM ini akan membuat penumpuan kepada kerja-kerja pembersihan fasiliti awam seperti rumah ibadat dan sekolah yang terjejas,” katanya pada sidang media Ops Murni di sini, hari ini.

Menurut Affendi, ATM akan mengatur gerak aset termasuk pengorek kaut dan lori jongket serta aset tambahan lain yang diselaraskan bagi kerja-kerja pembersihan tersebut.

“Kami akan selaraskan kerja ini dengan pihak Majlis Bandaraya Shah Alam (MBSA) bagi tujuan itu,” katanya.

Sementara itu, mengulas mengenai penggunaan aset ATM di Pahang, beliau berkata pihaknya menggerakkan aset-aset mobiliti lasak yang sesuai digunakan bagi tujuan pengangkutan.

“Antara aset terlibat seperti kenderaan trak tujuh dan tiga tan yang boleh meredah banjir selain penggunaan bot-bot tempur ATM,” katanya.

Dalam pada itu, Affendi memaklumkan kerja-kerja pembinaan jambatan sementara Compact Bailey Single Lane (CB 200) di Kampung Bemban, Jelebu, Negeri Sembilan akan dimulakan sebaik proses tambak tebing selesai dilaksanakan oleh Jabatan Kerja Raya.

Affendi berkata ATM sehingga kini masih mengekalkan kekuatan satu kompeni melibatkan lima pegawai dan 97 anggota yang diletakkan dalam keadaan kesiapsiagaan di setiap negeri untuk diatur gerak ke lokasi terjejas banjir apabila terdapat keperluan tambahan. – Bernama


PRU15: PN takkan kerjasama dengan PH

KUALA LUMPUR, 14 Jamadilawal 1443H, Ahad – Perikatan Nasional (PN) tidak akan membentuk sebarang kerjasama dengan Pakatan Harapan (PH) dalam menghadapi Pilhan Raya Umum ke-15 (PRU15) akan datang.

Pengerusi PN, Tan Sri Muhyiddin Yassin berkata, keputusan itu dibuat kerana gabungan PN yang dianggotai komponen parti PAS, Gerakan, Parti Solidariti Tanah Airku (STAR) dan Parti Progresif Sabah (SAPP) mempunyai perbezaan dengan PH.

Beliau yang juga Presiden Bersatu berkata, kerjasama hanya boleh dipertimbangkan sekiranya berlaku rombakan besar-besaran dalam PH.

“Dalam bentuk kerjasama PH yang sedia ada tak mungkin, bukan kita tidak suka perpaduan kerana ada banyak perbezaan ketara. Saya dulu ada pengalaman di situ (dan) sebab itu kita (Bersatu) buat keputusan untuk meninggalkan PH.

“Antara faktor menyebabkan kita tidak bersedia untuk bersama-sama adalah satu parti yang ada dalam PH dilihat sebagai tidak pro-Melayu, Bumiputera, sejarahnya mempertikaikan hak dan sebagainya, jadi kita tidak fikir boleh bersama dalam jemaah,” katanya selepas merasmikan Perhimpunan Agung Tahunan Keempat Bersatu di sini hari ini.

Media sebelum ini melaporkan bekas Ketua Menteri Melaka Datuk Seri Idris Haron yang tewas dalam Pilihan Raya Negeri (PRN) Melaka mewakili PH,  baru-baru ini mencadangkan supaya PH dan PN bekerjasama pada PRU akan datang.

Sementara itu, Muhyiddin yang juga Ahli Parlimen Pagoh ketika ditanya mengenai bagaimana parti itu boleh menarik sokongan masyarakat luar bandar, beliau tidak bimbang untuk berdepan dengan parti lain dalam pertandingan di kerusi luar bandar.

“Sebab itu di Pilihan Raya Negeri Melaka baru-baru ini kita ambil cabaran untuk (bertanding) tiga penjuru.

“… dan terbukti bahawa walaupun kita tidak berjaya menambah bilangan, tetapi penganalisis yang saya sebut dalam ucapan tadi telah membuat kajian mendalam yang menunjukkan bahawa trend sokongan yang agak besar beralih kepada Bersatu ataupun rakan lain di dalam Perikatan Nasional, termasuk PAS,” katanya.

– Bernama


PBB beri amaran bantuan kemanusiaan untuk Gaza bakal ‘lumpuh’

WASHINGTON, 13 Rabiulakhir 1445H, Sabtu – Rangkaian bantuan kemanusiaan yang menyediakan perkhidmatan kritikal kepada lebih dua juta penduduk di Gaza berisiko ‘lumpuh’, kata Setiausaha Agung Pertubuhan Bangsa-Bangsa Bersatu (PBB), Antonio Guterres pada Jumaat.

“Apabila insiden pengeboman semakin kerap, keperluan menjadi semakin kritikal.

“Memandangkan situasi semakin terdesak, PBB tidak akan dapat meneruskan penghantaran bantuan di Gaza tanpa perubahan terhadap kaedah bantuan yang disalurkan,” kata Guterres dalam satu kenyataan, lapor Agensi Anadolu.

Sebelum konflik terbaharu itu, kira-kira 500 trak membawa bantuan kemanusiaan memasuki Gaza setiap hari, tetapi kini purata hanya 12 trak, menurut PBB.

“Penduduk Gaza semakin derita…tanpa perubahan dasar penduduk akan menghadapi gelombang penderitaan kemanusiaan yang belum pernah terjadi sebelum ini. Setiap daripada kita mesti memikul tanggungjawab masing-masing,” kata Guterres.

Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA) mengesahkan bahawa 53 anggotanya terbunuh di Gaza sejak 7 Oktober. .

UNRWA juga memberi amaran mungkin tidak dapat meneruskan bantuan kemanusiaan melainkan, penghantaran bahan api dibenarkan memasuki Gaza, memandangkan bekalan sedia ada hampir kehabisan.- Bernama


Belanjawan 2021 amat penting kepada rakyat

KUALA LUMPUR, 8 Rabiulawal 1442H, Ahad – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menegaskan bahawa Belanjawan Negara 2021 yang akan dibentangkan di sidang Parlimen akan datang adalah amat penting kepada rakyat.

Menurut baginda, Belanjawan 2021 itu amat penting kepada rakyat dalam menangani wabak COVID-19 dan memulihkan ekonomi negara.

“Justeru, peruntukan kewangan amat diperlukan oleh petugas barisan hadapan bagi melancarkan tugas dan tanggungjawab mereka,” menurut Datuk Pengelola Bijaya Diraja Istana Negara Datuk Indera Ahmad Fadil Shamsuddin dalam kenyataan Istana Negara hari ini.

Menurut Ahmad Fadil, sesungguhnya, Seri Paduka Baginda amat prihatin terhadap kegelisahan seluruh rakyat ekoran daripada kenaikan mendadak beberapa kluster baharu dan kes positif harian COVID-19 di negara ini.

“Al-Sultan Abdullah menzahirkan keyakinan bahawa dengan semangat perpaduan dan juang yang tinggi seperti yang telah pernah dipamerkan bersama, kita mampu sekali lagi berganding bahu memerangi gelombang ketiga penularan wabak ini,” katanya dalam kenyataan itu.

Menteri Kewangan Tengku Datuk Seri Zafrul Abdul Aziz dijangka membentangkan Belanjawan 2021 pada 6 Nov ini pada sidang Parlimen. – Bernama


Bayi 3 bulan antara 4 dikesan dijangkiti polio: Dr Adham

KOTA TINGGI, 13 Zulkaedah 1441H, Ahad –– Bayi berusia tiga bulan antara empat orang dikesan dijangkiti virus polio di Sabah dan Wilayah Persekutuan Labuan, minggu lepas.

Menteri Kesihatan Datuk Seri Dr Adham Baba berkata, tiga lagi yang dikesan itu membabitkan kanak-kanak berusia tiga tahun, lapan dan 11 tahun.

Beliau berkata, tiga daripadanya adalah warga asing dan seorang warga tempatan.

“Kami kesan pada minggu lepas, saya ingin nasihatkan ibu bapa untuk beri vaksinasi polio bagi anak-anak berumur dua, tiga, lima dan 18 bulan supaya program membasmi polio ini berkesan,” katanya kepada pemberita selepas majlis penyerahan pelitup hidung dan mulut serta sabun antiseptik di Sekolah Menengah Kebangsaan Tun Habab, di sini, hari ini.

Dr Adham berkata, Kementerian Kesihatan Malaysia (KKM) sedang membuat tindakan awal bagi mengesan kes polio di seluruh negara.

Beliau dalam masa sama menjelaskan vaksin bagi mencegah virus polio diberikan percuma oleh kerajaan.

Sementara itu, Dr Adham ketika diminta mengulas mengenai sejauh mana pihak KKM menyediakan khidmat kaunseling sekiranya terdapat individu terutama para pelajar yang mengalami ketakutan psikososial berikutan pandemik COVID-19, beliau berkata 148 kaunselor ditempatkan di klinik kesihatan seluruh negara dan mereka boleh dirujuk bagi tujuan itu.

Menurut beliau, ketakutan psikososial terhadap COVID-19 bukan sahaja berlaku di negara ini tetapi melibatkan negara lain yang terjejas akibat pandemik itu.

“Kami sentiasa bersiap sedia sekiranya ada kes-kes seperti ini ditemui untuk diatasi dengan cepat. Oleh sebab itu, bagi melicinkan kaedah pembelajaran efektif, kita mahu dalam pemikiran anak-anak di sekolah bahawa mereka perlu yakin kerana mereka adalah antara golongan yang sentiasa dijaga,” katanya.

Beliau berkata, KKM menetapkan prosedur operasi standard (SOP) untuk para pelajar dan pihak sekolah patuhi bagi mengekang penularan COVID-19. -Bernama